Азизбек Ҳайдаров: Имконият бор экан, курашаверамиз - Offside.uz – Offside'да бўлинг, офсайдда қолманг!\nАзизбек Ҳайдаров: Имконият бор экан, курашаверамиз\nЯқинда Ўзбекистон миллий терма жамоаси ярим ҳимоячиси Азизбек Ҳайдаров оз эмас, кўп эмас, нақ 6 йил фаолият юритган БААнинг «Ал-Шабаб» клубини тарк этганди. Шундан сўнг кўп вақт ишсиз қолмади: қисқа муддат ичида БАА про-лигасига қайтган «Ажман» клуби билан бир йиллик шартнома имзолади. Мазкур келишув амалга ошгач, футболчимиз Тошкентга қайтиб келди. Биз ушбу фурсатдан фойдаланиб, Азизбекдан эксклюзив интервью олдик.\n- Мартнинг сўнгги кунлари терма жамоа йиғини сабаб Тошкентга келгандим, - дея сўз бошлади А.Ҳайдаров. - Ўшандан кейин мана, яна шу ердаман. Бу сафар ҳам таътил, ҳам терма жамоа йиғини сабаб она Ватанга қайтдим. БАА чемпионати якунланганидан сўнг орада бир муддат ўйин амалиётисиз қолиб кетдим. Шу сабабли ҳам терма жамоа йиғини бошлангунича Тошкентнинг «Локомотив» клуби машғулотларида иштирок этяпман. Бу ерда мендан ташқари Сервер Жепаров ва Темурхўжа Абдухолиқов ҳам спорт формасини ушлаб туриш мақсадида бирга шуғулланишяпти. Мана, бугундан (суҳбат 30 май куни уюштирилган, - муаллиф) терма жамоа ихтиёридамиз. Эртадан Таиланд терма жамоасига қарши ўтказиладиган ўртоқлик учрашувига тўлақонли тайёргарлик маш-ғулотлари бошланади.\n- Эронга қарши кечадиган учрашувда очко йўқотишга ҳаққимиз йўқ. Бундан аввал ҳам «Озоди» стадионида ўйнагансиз. Бундай маҳобатли аренада ҳаракат қилиш меҳмон жамоа футболчиларига қай даражада қийинчилик туғдиради?\n- Ҳа, ўзига яраша салобат босади. Лекин бизни ғалабадан ўзга натижа қониқтирмайди. ЖЧ-2018га чиқиш ҳақида ўйлаётган эканмиз, бу ўйинда 3 очкони қўлга киритишимиз шарт. Шу ўринда бир нарсани тан олишни хоҳлардим. Сўзларим кимгадир оғир ботиши мумкин, лекин мен ҳамиша ҳақиқатни гапиришга интиламан. Тасаввур қилинг, биз Эрон термасини мағлуб этдик ва якунда ЖЧ-2018 йўлланмасини қўлга киритдик. Лекин айни пайт мундиалда ўйнашга тайёрмизми? Жуда кўп жамоалар ЖЧга чиқади. Ўз вақтида КХДР, Саудия Арабистони каби термалар мундиалда иштирок этди. Лекин улар мунтазам равишда ЖЧда ўйнамайди-ку! Қандайдир омад туфайли йўлланмани қўлга киритиб олади ва кейин бир неча 10 йил кўринмай кетади. ЖЧ-2014 финал босқичига чиқишимиз учун бизга омад етишмаганди. Иккита гол бизни мундиалдан мосуво қилганди. Ҳар сафар бизда, мухлисларимизда «Термамиз ЖЧга чиқа олармикан, бу сафар орзумиз рўёбга чиқармикан?», деган саволлар бўлмаслиги лозим. Жамоа кучли ва рақобатбардош бўлса, ҳаммамизда ишонч туғилади. Ўз-ўзидан бундай саволларга ҳам ўрин қолмайди. Мухлислар, яқинларим, раҳматли отам ҳам «Қачон ЖЧга чиқасизлар?», деган саволни жуда кўп берардилар. Инсонлар ўзи шундай-да, аввал йўлланмани қўлга кирит, дейди, кейин эса мундиалнинг финал босқич ўйинларида ғалаба қозонишни талаб қилади. Айтмоқчиманки, пойдевор мустаҳкам бўлиши шарт. Кейинги авлод футболчилари ҳам ЖЧ йўлланмасини қўлга киритишга тайёр туришлари лозим. Бир марта ЖЧга чиқиб, кейин бундай имкониятни яна 50 йил кутиш тўғри эмас. Бу шахсий фикрим. Жанубий Корея, Япония, Австралия, Эрон термалари сўнгги 10 йилликни олсак, деярли мунтазам равишда мундиалларда иштирок этиб келишяпти. «Нимага?» деган ҳақли савол туғилади. Чунки бу мамлакат футболида барқарорлик бор. Терма жамоасининг пойдевори мустаҳкам, ички чемпионати эса кучли. Турли ёшдаги терма жамоалари ҳам мунтазам равишда жаҳон чемпионатлари финал босқичида қатнашиб келишяпти. Эртага бу ёшлар ўз мамлакатларининг миллий терма жамоалари сафида ҳам муносиб тарзда ўйнай олишади. Аччиқ бўлсада айтаман, бизда ҳозирча бундай эмас. Эрон, Корея, Япония каби қитъамизнинг кучли терма жамоаларига қарши кечадиган ўйинларда гол урармиканмиз, деган хаёлда бўламиз. Нима учун ҳозир номи санаб ўтилган жамоаларни бемалол юта олмаймиз? Чунки бизда мустаҳкам пойдевор йўқ. Бундан 4-5 йил аввал ўсмирларимиз ҳам, ёшларимиз ҳам ЖЧ финал босқичига чиқарди. Сўнгги бир-икки йилда бундай бўлмаяпти. Миллий жамоамизнинг 4 йил аввалги таркиби ҳозир деярли ўзгармаган. Ўшанда 14 очко билан ЖЧ-2014га чиқа олмагандик. Бу сафарги саралашда гуруҳларда жамоалар сони биттага кўпайган. Рақиблардан очко тортиб олиш қийин кечяпти. Албатта, мазкур ҳолатда мураббийнинг ҳам жуда катта иши бўлиши керак. Бу саралашнинг ҳал қилувчи босқичида уларнинг маҳорати биринчи даражага чиқади. Тактикалар курашида қайси мутахассис кучли бўлса, унинг жамоаси муваффақият қозонади. Тўғри, майдонда футболчи ҳаракат қилади, лекин ҳамма нарса ҳам унга боғлиқ эмас. Масалан, Португалия терма жамоасини олайлик. Роналду жамоадошлари ниманинг эвазига Европа чемпиони бўлишди? Албатта, мураббийнинг маҳорати сабаб ўз мақсадларига эришишди. Қолаверса, омадга ҳам боғлиқ жойи бор. ЖЧ-2014 саралашида Эрондан кучли эдик, лекин омад бизга кулиб боқмади. Асосий рақибни мағлуб этяпмиз-у, лекин мундиалга биздан енгилган жамоа чиқяпти. Мисол учун, Сурияга қарши кечган ўйинда мағлубиятга учрадик. Ваҳоланки, ўша баҳсда камида бир очко нақд эди.\nҲужумга берилиб кетиш натижасида битта қарши ҳужумни ўтказиб юбордик ва бунинг натижасида дарвозамизга сўнгги дақиқада пенальти белгиланди. Ўша бир очко биз учун жуда ҳам зарур эди. Ишқилиб, Малайзияда олинмаган бир очко бизга етмай қолмасинда, шунисидан қўрқаман. Яна Эрон билан Теҳронда бўлиб ўтадиган ўйинга қайтаман. Сафарда бу жамоани мағлуб этишнинг ҳечам иложи йўқ, демоқчи эмасман. Бундан аввалги саралашда ҳам Эрон майдонида 3 очкони қўлга киритганмиз. Бу ишни яна бир бор такрорлашимиз мумкин. Лекин айни пайт Эрон биздан ҳам кучлироқ, ҳам омадлироқ кўриняпти. Ҳали ўз дарвозасидан гол ўтказиб юбормади. Мураббийи Карлуш Кейруш ҳам мана 5-6 йилдан бери ишлаб келяпти. Футболчилар бир-бирини жуда яхши тушуниб ҳаракат қилади. Агар Теҳронда тўғри тактика танланиб, ўз ўйинимизни кўрсата олсак, ғалабага эришишимиз мумкин. Эрон ўз майдонида ўйнайдими, меҳмондами, ҳимоявий футбол намойиш этади. Рақиб нисбатан кучсизроқ бўлса ҳам ҳимоядан ўйнайди. Ўйлашимча, шундан келиб чиққан ҳолда ўйинга тўғри тактика танлаб, Эронни мағлуб этишимиз шарт. Бу йил 32 ёшга тўламан. Керак бўлса, ҳозир ўз ўрнимни ёш футболчиларга бўшатиб беришга тайёрман. Ҳозир ўз позициямда энг яхши футболчиман, шунинг учун майдонга тушяпман, демоқчи эмасман. Интернетда чоп этилган хабарлар остида мухлислар томонидан ёзилаётган фикрларни эринмай ўқиб чиқаман. Азиз қачон терма жамоадан кетади, қабилидаги гап-сўзларга дуч келаман. Мен ҳозироқ кетишга розиман ва бунга тайёрман. Лекин мураббий «Сенга ишоняпман», деб турса, «Йўқ, менга ишонманг», демайман-ку! Футболчи оёғи юришдан тўхтагунича тўп тепгиси келади. Менда ҳам худди шундай истак бор. Мухлисларни тўғри тушунаман. Улар чин юракдан мухлислик қилганликлари учун ҳам терма жамоани тезроқ жаҳон чемпионати финал босқи-чида кўришни хоҳлашади. Майдондаги ҳаракати учун футболчини койийди, лекин кўча-кўйда кўриб қолса, саломлашади. Мухлислар шундай талабчан бўлишади. Келинг, яхши ният қилайлик. Шу сафар жаҳон чемпионатига чиқайлик ва бу билан мухлисларнинг орзусини рўёбга чиқарайлик. Дарвоқе, футболга бўлган эътибор ва қарашни ўзгартириш керак. Фикримни Бельгия мисолида тушунтиришга ҳаракат қиламан. Бу мамлакатда миллий терма жамоанинг ишлари орқага кета бошлаганидан сўнг хусусий академияларга урғу қаратилди. Турли ёш тоифасидаги футболчилар бир вақтнинг ўзида ҳам хусусий, ҳам клублар қошидаги академияларда таҳсил олишни давом эттиришди. Бунинг натижасида кучли рақобат юзага келди. Бу эса ўз мевасини бермасдан қолмади. Бугунга келиб Бельгия футболининг олтин авлоди шаклланган, десам янглишмайман. Ўз вақтида улар Европа чемпионатига мезбонлик қилишганди. Ўша қитъа чемпионатидан келиб тушган маблағ тўлалигича мамлакат футболи ривожига сарфланди. Айтиб ўтганимдек, хусусий академияларга эътибор қаратилди. Бизда ҳам шу усулни қўллаш керак. Лекин билишимча, мамлакатимизда хусусий академия жамоалари шаҳар чемпионатларига қўйилмайди.\n- Худди сиз айтаётган ҳолат БААда қандай йўлга қўйилган?\n- Амирликларда ҳар бир жамоага давлат бюджетидан пул ажратилади. Ҳомийлар ҳам ўз томонларидан маълум миқдорда маблағ беришади. Очиғини айтаман, БААнинг маҳаллий футболчилари бизнинг ўйинчилардан кучли эмас. «Ал-Айн» ёки БААнинг бош-қа клублари ОЧЛ доирасидаги учрашувларда бизнинг жамоаларни Тошкентга келиб мағлуб этиб кетишади. Лекин бу уларнинг футболчиларимиздан устунлигини кўрсатмайди. Бизникилар индивидуал тарзда жуда кучли. Фақат футбол ҳақида ўйлашади. Амирликларда ўйнаётган маҳаллий футболчиларнинг бошқа касби ҳам бор. Футболдан кейин ўз иши билан шуғулланади. Клублари асосан легионерларга суянади. Айниқса, ОЧЛ йўлланмалари учун курашадиган жамоалар бунга жиддий эътибор қаратади. Савияси юқори легионерларни харид қилади. Маҳаллий футболчилар эса айнан легионерлардан ўрганади. Ўз вақтида мамлакатимизга Ривалдо, Сколари, Зико каби дунё тан олган футболчи ҳамда мураббийлар келишди. Биз улардан озмунча футбол сир-асрорларини ўргандикми? Ҳар бир машғулотига чиққанингизда ниманидир ўрганасиз. Чунки улар биздан 100та кўйлак кўп йиртган. Агар «Пахтакор», «Бунёдкор», «Локомотив», «Насаф», «Динамо», «Сўғдиёна» каби жамоалар савияси юқори легионерларни олиб келишса, рақобат кескин ошиб кетади. Бунинг натижасида терма жамоамизда ҳам ўсиш кўзга ташланади.\n- Ўзбекистон чемпионатини ҳам кузатяпсизми?\n- Албатта, жорий мавсум баҳсларини мириқиб томоша қиляпман. Тошкентда ўтган бир нечта учрашувларни стадиондан кўрдим. Ўзгариш жуда ҳам катта. Кутилмаган натижалар қайд этиляпти. Масалан, кубок доирасидаги «Пахтакор»-«Насаф» учрашувини олайлик. Қаршилик футболчилар намойиш этган ўйин менда жуда илиқ таассурот қолдирди. «Қўқон-1912», «Навбаҳор» жамоалари кўрсатаётган ўйинлар сабаб мухлислар яна стадионга қайта бошлашди. Намангандаги аренага баъзан мухлис сиғмай қоляпти. Ўз навбатида, ўйинларнинг тўғридан-тўғри трансляциясига ҳам кўп нарса боғлиқ. Мисол учун, «Қўқон-1912» таркибида қайсидир футболчи сўнгги ўйинларда жуда яхши таассурот қолдиряпти. Лекин буни халқ билмайди. Терма жамоа мураббийлари кўра олмайди. Агар трансляция бўлганида, барча бунинг гувоҳига айланарди. «Қизилқум» мухлислари нега Азиз Ҳайдаровни чақирасан, бизнинг клубда фалончи футболчи зўр ўйнаяпти, дейиши мумкин. Буни мисол тариқасида айтяпман. Аммо ўша футболчини фақат навоийлик мухлислар кўришяпти.\n- «Ал-Шабаб»да 6 йил ўйнадингиз. Ҳар қандай легионер орзу қилса арзийдиган кўрсаткич. Ортга назар ташлаб, хулосаларингиз қандай бўлди?\n- Ҳаёт давом этади. «Ал-Шабаб»да ҳаётимнинг 6 йили ўтди. Шу пайтгача ҳеч бир жамоада шунча муддат ўйнамаган эдим. Қадрдон уйимдек бўлиб қолганди. Ҳа, кетиш осон бўлмади. Лекин вазият шуни тақозо этди. Шартнома ҳам таклиф қилишди, кейин озгина ишни чўзиш ҳолатлари кўзга ташланди. Кутиб юргандан кўра бир қарорга келиб қўя қолдим. Чемпионат якунланиши билан «Ажман»дан тушган таклифни ҳар томонлама ўрганиб чиққач, шартнома имзоладим. Шартнома 1+1 кўринишида бўлиб, келаси мавсум яна узайтиришим мумкин. Янги клубимда ҳам таниш футболчилар кўп. Ҳатто, ўзим билан бирга «Ал-Шабаб»да тўп сурган бир легионер бор. Ўйлашимча, ўзим учун тўғри йўлни танладим. Чунки мен шартнома имзолаганимдан 4 кун ўтиб, БААда қарор чиқди. Унга кўра, «Ал-Шабаб», «Ал-Аҳли» ва «Дубай» клублари ягона жамоа сифатида бирлаштирилди. Клубсиз қолиб кетмаганимдан хурсанд бўлдим. Одамларининг ҳам кўнгли очиқ. Қолаверса, ўзим учун янги муҳит яратдим. Балки бу ўйинимда туб бурилиш ясар, ўз устимда янада кўпроқ ишларман?! «Ал-Ша-баб»даги фаолиятим давомида менда босиқлиқ пайдо бўлганди. Энди эса вазият ўзгарди. Тўғри, молиявий томондан бироз ютқаздим. «Ал-Ша-баб»даги маошни бу ерда ололмайман. Лекин нолишга ҳам ҳаққим йўқ.\n- Рақам танладингизми?\n- Футболчилик фаолиятимнинг илк йиллари 4-рақам остида ўйнаганман. Кейин «Локомотив»да «7»ни беришди. «Бунёдкор»да ҳам ярим йил шу рақам остида ўйнадим ва кейинчалик «26»ни танладим. Кейин яна 3 йил «қалдирғочлар» сафида 7-рақамда ҳаракат қилдим. «Ал-Шабаб»да ҳам бу анъанани бегона қилмадим. Бахтимга «Ажман»да ҳам «7» бўш экан. Доимо шу рақамга мос ўйин кўрсатиб юраверайлик.\n06/06, 12:12 0


ПУТИН ХАЛҚДАН ЧАРЧАДИ ВА ЎЗ ПУЛЛАРИНИ ҚУТҚАРМОҚДА | Ҳуқуқбон Толиб ЁҚУБОВнинг блоги\nБу шахслар мазкур лавозимларни эгаллаб туриши давлат хавфсизлик хизмати, ҳукумат бошқаруви, ҳарбий-мудофаа ва молия-кредит-банк соҳасида энг етук мутахасссислар бўлгани учун эмас – Россияда бу соҳаларда интеллекти, билими ва тажрибаси бўйича юқоридаги тўртта шахсдан жуда юқори бўлган шахслар етарлича кўп – бу тўртта шахс Путиннинг энг ишончли ва содиқ одамларидир. Кейинги учтаси асосан ўзининг иродасизлиги ва Путин иродасига тўлиқ бўйсуниши учун ҳам шу лавозимларга қўйилган, деб айтиш мумкин. Мазкур тўртликни Россия Федерал Мажлиси Федерал Кенгаши раиси Валентина Матвиенко билан тўлдириш мумкин. Президентлик лавозимидан кейин мазкур лавозимлар давлатнинг энг нуфузли лавозимлари, Россия эса дунёдаги энг коррупциялашган давлатларнинг бири эканини ҳисобга олсак, Путин Россияда классик авторитар бошқарув шакллантирганини кўриш мумкин. Владимир Голишевнинг мақоласи бир қарашдан ҳазил-мутоиба ва баъзан қалтис сўз ва ибораларни ишлатган ҳолда ёзилган бўлса-да, бироқ унда Путин бошқаруви таборо чуқур инқирозга кириб бораётганини яққол кўрсатган ва унинг “Путин ўз пулларини қутқармоқда” дейишининг асосида чуқур маъно яширинган. Инсоният тарихидан кўриш мумкин-ки, авторитар раҳбар учун ўз давлати ва халқини талаб беҳисоб бойлик тўплаши қийин эмас, балки уни сақлаб қолиш қийин.\nПутин — энди ўйинчи эмас, балки вазият қурбонидир.\nТаҳлилчи Владимир Голишев Путин ва унинг матбуот-анжумани ҳақида “Рус монитори”га интервью берди\nВладимир, Сизнинг таҳлилий фикрларингиз ва таассуротларингизни эшитишни истар эдик, албатта. Ўшалар ҳақида сўрайми, ёки ўзингиз гапириб берасизми, бироқ аввал, ўша матбуот-анжуманида қатгашганингизда Сиз шахсан Путинга қандай савол берган бўлишингиз ва у Сизга нима деб жавоб бериши мумкинлиги ҳақида Сизнинг, путиншуноснинг, фикри менга қизиқроқ туюлади?\n– Муаммо шунда-ки, Путин — ҳозирга келиб ўйинчи эмас, у вазият қурбонидир. Эшик орасига қисилиб қолган Вини-Пух нима дейиши мумкин? “Вой-вой-вой-вой! Бу ердан мени суғуриб олинглар!” Лекин Пяточка йўқ-ку. Фақат негадир Арсений Яценюкни эслатувчи Қуёнча бор: “Сенинг бу аҳволга тушишинг, жуда кўп овқат ейишингдан!” Ҳамма нарса лаззатли бўлиб турганда чидаб бўладими! Масалан, Қримни олайлик. Еганингдан қорнинг шишиб кетса, у ёққа ҳам, бу ёққа ҳам бурилолмайсан. Бошингга шамол тегиб турса ҳам, кўтинг — иссиқда… Путиннинг тафаккури оқимидаги энг қизиқ нарса — ўзи билмаган ҳолда оғзидан чиқиб кетган гаплардир. Мана у РФ ва АҚШнинг ҳарбий бюджетини қиёслаяпти. Унинг ҳисоб-китоби бўйича, 1/10 эмиш. Айтинг-чи, қанақа қилиб янада кучайтириш бўлиши мумкин? Нима қилиш керак? Қўл кўтариб таслим бўлиш керакми? “Новороссия”дан воз кечиш, Қримдан кўчиришми? Кейин нима бўлади? Кейин эса Қуёнча “Рус баҳори” пайтида Украинага етказилган зарар учун тўлов қоғозини юборади. Кейин эса —Гаагадаги қаттиқ скамейкада ўтирасан … Йўқ, бу вариант тўғри келмайди. “Вой-вой-вой-вой!”дан бошқа Путин яна қандай жавоб бера олади? Унда сўрашнинг нима ҳожати бор?\nУндайда бу матбуот-анжуманини ўтказиш шартмиди?\n– Ахир бу режалаштирилган тадбир-ку. Агар у ўтказилмаса ҳақиқий воқеага айланарди. Шунинг учун ҳам бекор қилишмади.\nОдатда, мана шунақа янги йил олди режали тадбирларда йил натижалари сарҳисоб қилинарди. Бироқ мен негадир тушунмадим, у нимани сарҳисоб қилди. Балки Сиз тушунгандирсиз?\n– Агар унинг уч соатлик лақиллашидан бор сувни ташлаб юборсак, фақат: “Вой-вой-вой-вой!” қолади, холос.\nҚанақадир қизиқ нарсалар ҳам бўлгандир, ахир? Владимир, Сиз унинг жавобларида келажак ёки даврлар учун бирорта муҳим нарса топа олмаганингиз бўлиши мумкин эмас-ку? Бу йилда бўлиб ўтган воқеаларга қандай қарашимиз ва кейингисидан нималарни кутишимиз керак?\n– Путин, умуман олганда, ҳеч нарса айтмади. Бироқ, натижанинг йўқлиги ҳам натижадир. Энди биз бир нарсани аниқ биламиз – Путинда ҳеч қандай режа йўқ. Ҳатто режага имо-ишора ҳам йўқ. Тўғрироғи, унда режа бор, бироқ у фақат Сечин ва Путиннинг ўзига тегишли. Улар энди бошқа нарсаларга чалғимай фақат ўз пулларини қутқариш билан шуғулланишади… Путин ўтмишида кўп нарсаларга ойдинлик киритувчи бир эпизод бор. Путин ўз бошлиғи Собчакнинг қайта сайланишини ахмоқона барбод этгандан кейин, бир куни бир неча эркаклар билан ҳаммомда ўзларини буғлаб ўтирган. Улар ўша жойда ичишган. Натижада уй ёниб кетган. Ўша уйда Путиннинг барча пуллари дипломатда турган. Кейинчалик у зўрға омон қолгани, — ялонғоч ахволда деразадан чиқиб, балкон тўсиғига боғланган рўжага осилиб тушгани ҳақида эслаган… Ўйлайман-ки, ҳозир Путинда дежа вю бўлса керак. Уй ёнаяпти, унинг ичида эса дипломат тўла бойлик! Олдинги сафар “ўтириб қўйди”, бу сафар эса эҳтиёт бўлиш керак.\nҲозир унинг барча ўй-ҳаёли битта нарсага қаратилган. Медведев ва Набиуллина — галераларда қулларча меҳнат билан топилган бойликни қутқариш операциясида асосий фигуралардир. Шунинг учун ҳам улар ҳеч қандай айби йўқ. Аксинча, баракалла уларга! Уларга хизмати учун яхшигина ҳақ берилади… Ёнаётган уй ичидаги бойликни қутқариш, бу — рефлексдир. Бунда мия бўлиши шарт эмас — орқа мия бўлса бўлди. Путин кейин нима қилишини ҳали билмайди. У ҳали бу ҳақда ўйлашга улгургани йўқ. Ёнғин бўлаяпти-ку! Ўйлашга вақт йўқ. Қутқариш керак… Уйнинг тақдирига келсак, унинг тақдири Путинни қизиқтирмайди. Мендан “граф Монте-Кристо чиқмаган бўлса”, у дўзахда ёнмайдими! Кейин кулхонада яшашга тўғри келса ҳам у оловга қарши курашмоқчи эмас. Бу – ифлос, хавотирли, обрў келтирмайдиган иш. Унга шу керакми? Бойликни сақлаб қолиш керак, қолгани йўқ бўлиб кетмайдими!.. Мен унинг нутқидан айнан шуни эшитдим.\nУмуман Сизга нималар кўринди? Ҳамма нарса одатдагидаймиди? Аудитория — илгаригидаймиди? Ёки олдинги йилникидан бошқачамиди? Кўкларга кўтариб мақталган 84% ҳақида сўрамоқчиман – улар бугун ҳам билиниб турдими?\n– 84% Путин сўзлари билан ҳеч қачон айтарли қизиққан эмас. Улар ҳамма вақт рақамлар тилини яхши тушунишган. Ҳозир рақамлар пул алмаштирув таблоларидан уларга шодиёна қош қоқиб туришибди. Нарх ёзилган қоғозлар ҳам энди зериктирмайди. 84% яхши даврлар ўтганини, энди оддий кунлар бошланганини ўзининг йиртилган орқаси билан аллақачон тушунган. Бу – улар билиши лозим бўлган нарсалардир. Қолганлари — қашшоқлар фойдасига. Улар ҳам Путиннинг ўлгунча жонига тегиб кетган. Одамларни реал ҳаяжонга соладиган ҳар қандай масалани олинг: соғлиқни сақлаш секвестрими ёки 17-фоизли рефинанс ставкаси бўлгандаги ипотеками. Бу саволга Путин қандай жавоб беради? Халқ ичида бу жавобни “қисиб ўтир” дейишади. Путин ташқаридан жавобдай кўринадиган ва биринчи имкониятдаёқ ўчадиган қандайдир шовқин кўтариши мумкин, холос. Песков, ўйлаб ҳам ўтирмай, сўз беришни Кремль журналистларидан бошлади. Агар жанр қоидалари (президент матбуот-анжумани қоидалари) бўлмаганда, у Кремль журналистлари билан тугатарди.\nКелинг, нима бўлса ҳам пунктма-пункт бизни қизиқтирган энг муҳим саволларни кўриб чиқишга ҳаракат қилайлик. Масалан, “Новороссия” лойиҳаси тирикми?\n– Касал комада ётибди. Унинг ўлиши турган гап. Лекин Путин бу ҳозирнинг ўзида юз беришини истамайди. У касал узоқроқ қийналиб ўлишини хоҳлайди. Россиянинг ҳозирги ҳарбий ва техник ёрдами — бу комага тушган одамга қўйилган капельницадир. Путиндан зудлик билан эвтаназия қилишни талаб қилишмоқда, бироқ бу унинг учун “А” дейишга, ундан кейин эса шўбҳасиз Қрим учун “Б” дейишга тўғри келади, уёқда Гаага ҳам кўриниб турибди. Бошқа томондан, қанчалик бу бебурд эшитилмасин, бу мавҳум ноаниқлик Киевга ҳам фойдали. Ислоҳотларни Донецк ва Лугансксиз бошлаш қулай. Бу жомадон ҳозирча сақлаш камерасида туратурсин. Агар отишма тўхтатилса — бундан яхшиси бўлмайди.\nМинск келишувларига амал қилинармикин? Нима деб ўйлайсиз, тинчлик бўлармикин?\n– Путин, маълум-ки, қалтис ҳазиллар ва куракда турмайдиган анекдотларни севади. Бир куни мустақил ОАВларга давлат томонидан ўтказилаётган босимлар ҳақида сўрашганда у: “Ҳақиқий эркак ҳамма вақт тармашиши керак, ҳақиқий қиз эса қаршилик кўрсатиши керак”, деб тўнғиллади. “Минск сюжети”да Путин “ҳақиқий қиз” бўлиб келган, “ҳақиқий қиз” бўлиб турибди ва “ҳақиқий қиз” бўлиб қолаверади. Минск келишувларига амал қилиш эса “ҳақиқий эркаклар” — Украина, АҚШ ва ЕИларнинг тинчлик бермасдан, қўярда-қўймай тармашишига боғлиқ. Ўйлайман-ки, “ҳақиқий қиз” узоқ вақт қизман деб ўзини тутиб тура олмайди ва бериб қўяди.\nУкраина билан қанақа геосиёсий кенглик қуриш ҳақида у доим такрорлаб келаётган эди? У нимани хоҳлайди? Севги ва дўстликними?\n– Бу қуруқ гап. У тинчликсевар бўлишига эришмоқчи бўлишаяпти. Шунинг учун ҳам у кўпроқ яхши сўзларни айтишга ҳаракат қилаяпти. Лавровни ҳам шунга мажбурлаяпти. Ёвузларча эшитилади, албатта. Лекин у нима қилсин?\nНатижада биз нимага келдик? Аста-секин чириб, Украинанинг бир парча ерини чуқилаб ва қурол-аслаҳа кимўзарига охирги пулларни сарфлаб 2018 йилда ўтказиладиган футбол бўйича жаҳон чемпионати ва ўша йили Путинни сайлашни кутамизми? Мен тўғри тушундимми?\n– “Русь икки кунда пўст ташлади. Кўпи билан — уч кунда”, — Розанов Россия империясининг барбод бўлганини айнан шундай баён этган. СССР янада тезроқ “пўст ташлади”. Россия Федерацияси, ўйлашимча, икки соатда пўст ташлайди. Ёки икки минутда… Бу – тошкўчкидай бўлади. Тошкўчкини қайси тошча юзага келтиришини айтиш қийин. Менинг интуициям билдиришича, кейинги йил — охиргиси. Бироқ ўз башоратимни асослай олмайман. Бир нарсани айтишим мумкин: бу – айтайлик, ўтган сешанбада бўлиши мумкин эди. Бироқ Худо россияликлар, ўзларининг яхши келажаги учун, яна озроқ қийналишларини истади, шекилли.\nВини-Пух – инглиз ёзувчиси А.Милннинг шу номли болалар китобининг қаҳрамони – бақалоқ, бироқ ўта содда бахмал айиқча;\nПяточка – шу китоб қаҳрамони;\nАрсений Яценюк – Украина бош вазири;\nҚуёнча – юқоридаги китоб қаҳрамони;\nНовороссия – Украинанинг шарқий-жанубий вилоятлари ерларида айирмачилар томонидан ташкил қилиниши мўлжалланган давлат номи;\nГаагадаги қаттиқ скамейка – идораси Голландиянинг Гаага шаҳрида жойлашган Халқаро Жиноий Суди назарда тутилмоқда;\nСечин – (Игорь) Роснефть компаниясининг бошлиғи, россиялик миллиардерларнинг бири;\nСобчак – (Анатолий) Санкт-Петербург шаҳри губернатори;\nДежа вю – инсоннинг илгари (қандайдир) маълум бир вазиятда бўлганлигини сезиш билан боғлиқ руҳий ҳолати;\nМедведев ва Набиуллина – мос равишда Россия Федерацияси бош вазири ва Россия Марказий банки раиси;\nГалерада қулларча меҳнат қилиш – ўрта асрларда эшкакли кема (галера)да эшкак тортадиган қулнинг оғир меҳнати назарда тутилади;\nРефлекс – одам организмининг ташқи таъсирга кўрсатган онгсиз (жисмоний) реакцияси (жавоби);\nГраф Монте-Кристо – француз ёзувчиси Александр Дюма романининг асл номи Эдмон Дантес бўлган бош қаҳрамони; Мисли кўрилмаган кўмма хазина топгач, бойиб кетган;\nАудитория — нотиқни тингловчилар;\n84% – Путинни қўллаб-қувватлаётган россияликлар сонининг фоизи назарда тутилмоқда;\nСеквестр – одам организмида ишдан чиққан (ўлган) тўқима;\nРефинанс ставкаси – қарз берувчи ташкилот томонидан марказий банк берган арзон, қисқа муддатли банклараро кредитларни жалб қилиш ставкаси;\nЭвтаназия – оғир касаллик туфайли чидаб бўлмас оғриқларга дучор бўлган одамни ҳаётини тўхтатиш амалиёти;\nМинск келишувлари – Украина ва Россия ҳукуматилари ҳамда Донецк ва Луганск вилоятининг айирмачилари вакилларининг Минск шаҳрида урушни тўхтатиш тўғрисидага битими;\nЛавров – (Сергей) Россия ташқи ишлар вазири;\nПўст ташлади – буерда ўлди, парчаланди маъносида тушунилади;\nИнтуиция – инсоннинг мантиқий таҳлилсиз, сезги, олдин тўпланган тажриба, олдиндан кўра билиш каби хислатлари билан ҳақиқатни топа билиш қобилияти;\nТолиб Ёқубоа таржимаси\n23 декабрь, 2014 йил; Франция


Узоқ йиллар бу жой бўш турди... - “Китоб дунёси” газетаси сайти\nУзоқ йиллар бу жой бўш турди...\n550 марта кўрилган.\nБу уй – Борис Пастернакнинг Переделкинодаги далаҳовлиси. У худди кемага ўхшар, ундаги дарахтлар эса ўтмиш ва келажакдан сўзлаётгандек эди гўё. Бизнинг суҳбатдошимиз – Борис Пастернакнинг Переделкинодаги уй-музей директори, адибнинг келини Наталья Пастернак.\n– Наталья Анасимовна, айнан шу ерда Борис Леонидович Нобель мукофотига сазовор бўлганини билган экан-а?\n– Бу хушхабарни Москвага харид учун кетган қайнонам Зинаида Николаевна олиб келганди. Кейин эса Стокгольмда бўлиб ўтадиган тақдирлаш маросимига таклифнома... Келинг, яхшиси, адиб бу мукофотни “Доктор Живаго” учун олмаганига ойдинлик киритамиз.\nШвед академияси “Замонавий лирик шеъриятдаги ютуқлари ва буюк рус прозасининг анъаналарини давом эттиргани учун” танлаганди унинг номзодини. Бироқ у Нобель мукофотига бир неча марта – 1946 йилдан буён қўйиларди. Бу пайтга келиб эса унинг ижоди дунё бўйлаб кезар эди.\n“Доктор Живаго” 1953 йили 23 ноябрда итальян тилида дунё юзини кўрди. Сўнгра инглиз ва француз тилларига таржима қилинди.\nАсар тезда бестселлер бўлишга улгурди. Француз адиби Альбер Камю Нобель мукофоти маросимида Пастернакни энг буюклар сафида эканини айтиб, унинг номзодини илгари сурди. Айни ўша пайтда яна бир номзод устида муҳокама борарди.\nРоманнинг русча нашри 1958 йилда Голландияда, Пастернак ҳақидаги муҳокамалар тугаб, матбуотда унинг номи мукофот совриндорлари қаторидан жой олган бир пайтда чоп этилди. Унинг адади 500 бўлиб, сотувга қўйилмади: Брюсселда бўлиб ўтган жаҳон кўргазмаси иштирокчиларига тарқатилди. Бироқ 1958 йил 23 октябрда Швеция академияси Пастернакка Нобель мукофотига юқорида қайд этилган формула асосида тақдирлашини эълон қилди. АҚШ давлат котиби Жон Даллес совет иттифоқида сиёсий сабабларга кўра чоп этилмаган “Доктор Живаго” га мукофот беришини эълон қилди.\nМазкур аксилсоветча роман ғарб газеталарида қизғин муҳокама қилинди.\nБу реклама ноширлари ва сиёсатчиларга етиб борди, қадр-қиммати минимал баҳоланди. Хрушчёв ғазабланди.\nНоябрь ойида Пастернакка ўтказила бошланган тазйиқлар ҳалокатли бўрон тусини олди. Ғазабнок намойишлар гумбурлади. Пастернакнинг Переделкинодаги уйи атрофида давлатнинг хизмат машиналари кечаю кундуз навбатчиликда турарди...\n– Пастернакнинг ўзи, оиласи, дўстлари бу янгиликни қандай қабул қилган?\n– Борис Леонидович – хотиржам. Иззат-икром, шон-шараф уни ҳаяжонга солмасди.\nБорис Леонидовичнинг ўғиллари – Евгений ва Леонид ҳамда рафиқасининг биринчи турмушидаги фарзанди Станислав Нейгауз бу янгиликни ғурур ила қабул қилишган. Шу билан бирга, Зинаида Николаевна ташвишда эди. Сабаби, бундай юқори эътироф ёзувчилар ва партия аъзолари ўртасида қандай салбий таъсир юз беришини сезарди. У жуда доно эди, у турмуш ўртоғидан жуда хавотирда эди. Ўша куни тунда уларнинг ён қўшниси Всеволод Иванов ва унинг рафиқаси биринчилардан бўлиб қутлагани чиқишди.\nБирин-кетин хорижлик журналистлар, сураткашлар ташриф буюра бошлади. Қутлов табрикномалари келар экан, ҳамма ёзувчини Стокгольмга боришини муҳокама қиларди. Ҳаммаси жуда яхши, уйда байрамона кайфият ҳукмрон. Буларнинг бари Ёзувчилар уюшмасидан келган телеграммага қадар давом этди. Пастернакка босим шу даражада бўлди-ки, у, охир-оқибат, мукофотни олишдан бош тортди. Швед академиясига “Менга берилаётган бу мукофот камина яшаётган жамиятга аҳамиятсиз эканини инобатга олиб, ушбу мукофотни миннатдорлик ила рад этишимга рухсат беринг”, дея телеграмма йўллади.\n“Ёзувчи оғалар” уни ўз сафларидан чиқардилар. Ҳукумат минбарларида Пастернакни мамлакатдан чиқариб юбориш ҳақида фикрлар тарқалди. Унинг ижодий ишлари ҳеч кимга етиб бормас, таржима ҳам қилинмас эди.\nАдабиёт фонди далаҳовлига ҳамшира жўнатди. У Пастернак ўз жонига қасд қилиб қўйишидан хавотирда эди. Ахир, шундай бўлган тақдирда Россия бутун дунёга шарманда бўлиши муқаррар эди.\n– У афсусдамиди?\n– Зоҳиран шундай кўринарди. Пастернак иккита мактуб ёзди – бири “Прав”дага, кейингиси Хрушчёвга бўлиб, у ўзини мамлакатдан чиқариб юбормасликни сўраган эди. Унда фақат шундай сатрлар бор эди: “Мени Россия билан туғилиш, ҳаёт ва ижод ришталари боғлаб туради. Тақдиримни ундан айро тасаввур этишга қодир эмасман”. Табиийки, у чин дилдан тавба қилмади, сабаби у ўзини ҳеч ҳам гуноҳкор сезган эмас. Пастернак “Доктор Живаго” ни бош асари деб билар, шунинг учун ҳам ҳар қандай қурбонликка рози эканини айтганди. Адиб буюк шоир эканига қарамай, мазкур асари учун шеъриятдан ҳам воз кечишга тайёр эди. У “Живаго”ни рассомнинг сурат солинадиган полотноси, ўзининг шеъриятини эса ундаги кичик эскиз деб биларди.\nБу воқеалар ёзувчининг ҳаётига ўз таъсирини ўтказмай қолмади. Икки йилдан камроқ вақт ичида у вафот этди. Сўнгги кунига қадар ишлашда давом этган.\n– Нобель мукофотининг тақдири қандай бўлди?\n– Нобель қўмитасининг қоидаларига кўра, воз кечилган мукофотнинг пулли қисми Нобель жамғармасига қайтади ва кейинги мукофотларнинг миқдори ошади. Унвонга келсак, у сақланиб қолди ва 1989 йилда Стокгольмда унвонни шоирнинг тўнғич ўғли Евгений Борисович тантанали равишда қабул қилиб олди.\nПулга келадиган бўлсак, узоқ йиллардан сўнг олинган маблағ монополист нашриёту совет иттифоқига тўланган солиқлардан сўнг меросхўрларга арзимаган нарса қолди.\n– Пастернакнинг далаҳовлиси асарлари каби машҳур. У дунёдаги энг яхши мемуар музейлардан бири ҳисобланади.\n– Пастернак 1936 йилдан бошлаб шу ерда истиқомат қила бошлаган. Бу ерда нурли ва қора кунларни ўтказди. Уни кўриш учун ёш журналистлар, шоирлар, ёзувчилар, мухлислар соатлаб панжара ортида турарди.\nШоирнинг ўлимидан сўнг эса ташриф буюрувчиларнинг сони ортаверди. Ҳалигача эслайман, Зинаида Николаевна адибнинг серҳашам уйи, тилла идишлари-ю, олмос Нобель мукофотини кўргани келганларни қувиб соларди.\nАммо Пастернакнинг чин мухлислари ҳам бор эдики, биз улар билан далаҳовли бўйлаб экскурсиялар уюштирардик. Бу эса ўз-ўзидан ҳукуматга ёқмасди. Биз турган маскан Ёзувчилар уюшмасига тегишли бўлиб, уни Пастернак оиласидан тортиб олишмоқчи бўлишди. 1984 йили 17 октябрь куни юк машиналари, суд ижрочилари ва ҳуқуқ-тартибот ходимлари келиб уйдаги бор буюмни кўчага улоқтиришди. Узоқ йиллар бу жой бўш турди. 1987 йили ҳеч қандай сабабларсиз далаҳовлига ўт қўйиб юборишди. Шукрки, офат ўз вақтида бартараф этилди.\nАкадемик Лихачёв узоқ вақтлар Переделкинода Пастернакнинг уй-музейини ташкил қилиш ташаббуси билан чиқарди. Бунга эса адибнинг 100 йиллигида эришдик. 1999 йилни ЮНЕСКО “Пастернак йили” деб эълон қилди. Уй давлат адабиёт музейининг филиалига айлантирилди. Барча нарсалар хонадонга қайтарилди.\n– Сиз физика-математика фанлари номзоди бўла туриб қандай музей директори бўлдингиз? Бунинг юки оғирдир?\n– Осон эмас, албатта. Мен Пастернакнинг кенжа ўғли Леонид Борисовичга турмушга чиқиб, бу уй остонасига келганимда, 1962 йиллар эди. Биз Москва давлат университетининг физика факультетида бирга таҳсил олганмиз. Қайнонам фарзандларини ҳаддан ортиқ яхши кўрарди...\n...1976 йили Леонид 39 ёшида вафот этди.\nУ худди Живаго – отасининг қаҳрамони каби ўлим топган эди...\nМузей қилиш фикри илгари сурилганида, унга раҳбарлик қилиш менинг зиммамга тушди. Чунки мен бу уйдаги деворларидан тортиб, унга қоқилган михгача билардим. Хонадондаги ҳаётни қайта қуришга тўғри келганди.\nШу йиллар мобайнида музейимизга минглаб меҳмонлар: ўн минглаб ўқувчи, ўқитувчи, талаба, хорижлик давлат вакиллари, дипломатлар ҳамда саноқсиз журналистлар ташриф буюришган. Ҳар ҳафта кино олинади. Музей турли лойиҳаларда иштирок этади. Пастернакка бўлган улкан қизиқиш ҳамон давом этмоқда.\nМузейга ташриф буюрувчилар адибнинг ижодини янада чуқурроқ тушунаётгани, англаётганини айтиб, бу ерда унинг руҳи кезиб юрганини таъкидлашади. Пастернак айнан худди шундай уйни орзу қилган эди...\nРус тилидан Тўмарис АЪЗАМ таржимаси


"Челси" Холанд масаласида "Боруссия"га илк таклифини юборди\n16 июнь, 2021, 11:20\nТеглар:Челси | Боруссия Дортмунд\nЛондоннинг "Челси" клуби "Боруссия" Дортмунд ҳужумчиси Эрлинг Холанднинг трансфери бўйича музокараларни бошлади. Бу ҳақда журналист Экрем Конур ўзининг твиттердаги саҳифаси орқали маълум қилди.\nЮқоридаги манбага кўра, “аристократлар” 20 ёшли норвегиялик тўпурар учун немис грандига Тэмми Абрахам ва унга қўшимча 70 миллион евро таклиф қилмоқда. "Боруссия" раҳбарияти ҳозирча ушбу таклифга ҳеч қандай муносабат билдирмаган.\nБундан аввалроқ Холанднинг агенти Мино Райола “Реал” билан келишувга эришишга яқин тургани ҳақида хабарлар тарқалган эди. Ўз навбатида дортмундликлар уни 200 миллион евродан камига сотмоқчи эмас.\nХоланд ўтган мавсум "Боруссия" сафида жами 41 та ўйинда майдонга тушди ва ўз ҳисобига 41 та гол ҳамда 12 та голли узатма ёздириб қўйди. Унинг клуб билан амалдаги шартномаси 2024 йилга қадар имзоланган.\n"Челси" Холанд учун даҳшатли сумма беришга тайёр


«Сизларга ўзингиздан бўлган, сизларга оятларимизни тиловат қиладиган, сизларни поклайдиган, сизларга Китобни, ҳикматни ва билмайдиган нарсаларингизни ўргатадиган Расул юбордик», деб марҳамат қилган Аллоҳ субҳанаҳу ва таолога ҳамду санолар бўлсин!\nРоббининг пайғомини умматларига омонат ила етказган, бу дунёда ҳидоятчимиз, охиратда шафоатчимиз, ўзларидан кейин пайғамбар келмайдиган зот Расулуллоҳ соллаллоҳу алайҳи васалламга салавоту саломлар бўлсин!\nБугун, ҳижрий 1436 йил Рабиъул аввал ойининг 28 кунида Ислом.уз портали ҳамда «Ҳилол-нашр» матбаа-нашриёт мажмуаси ижодий гуруҳи, меҳнат жамоаси ҳамда ташкилий ҳайъат томонидан икки олам сарвари, ҳабибимиз, Набийимиз, Расулимиз ҳазрати Муҳаммад Мустафо соллаллоҳу алайҳи васалламнинг мавлиди шарифларига бағишланган илмий-маърифий анжуман бўлиб ўтди.\nАнжуманга пойтахт ва вилоят жомеъ масжидларининг имом-хатиблари, ноиблари, аҳли илмлар, мударрислар, толиби илмлар ва бошқа меҳмонлар ҳозир бўлишди.\nАнжуманни Исмоил Муҳаммад Юсуф очиқ деб эълон қилди. Қуръони Карим тиловатидан сўнг фазилатли шайх Муҳаммад Содиқ Муҳаммад Юсуф ҳазратлари дуо қилиб, анжуманни бошлаб бердилар. Шайх ҳазратлари мазкур анжумандан кўзлаган асосий мақсад Расулуллоҳ соллаллоҳу алайҳи васалламнинг таваллуд ойлари муносабати билан у зотни кўпроқ эслаш, кўпроқ салавот айтиш ва у зоти бобаракотга муҳаббатимизни изҳор қилиш, у зот алайҳиссаломнинг сийратларини ўрганиш ва ўргатиш ишига камтарона ҳисса қўшишдан иборат экани ҳақида сўзладилар. Зеро, инсоният Аллоҳ ҳақ субҳанаҳу ва таолонинг сўнгги пайғамбари, хотамул анбиё, ҳазрати Расулуллоҳ соллаллоҳу алайҳи васаллам туфайли залолатдан ҳидоятга, жаҳолатдан маърифатга юз бурди, пок ва равшан тавҳид ақийдасига мушарраф бўлди.\nМаълумки, 2015 йил юртимизда кексаларни эъзозлаш йили деб эълон қилинди. Кекса авлодни улуғлаш Ислом динимизнинг мўътабар анъаналаридан биридир. Расулимиз соллаллоҳу алайҳи васаллам ҳаётимизнинг ҳар бир жабҳасида барчамизга ибрат бўлганларидек, бу борада ҳам намуна бўлганлар. Ушбу мавзуда «Фатҳ» жомеъ масжиди имом-хатиби Баҳодир Раҳматуллаев маъруза қилдилар.\nРасулуллоҳ соллаллоҳу алайҳи васалламнинг инсониятни ҳурликкка олиб чиқишдаги хизматлари беқиёсдир. У зот алайҳиссалом ҳар бир одамни, бутун башариятни тенг деб эълон қилдилар, қулдорликка, одам савдосига барҳам бердилар, ҳар бир инсонга икки дунё саодатининг нурафшон йўлини кўрсатиб бердилар. Набий алайҳиссаломнинг инсоният олдидаги ана шу улкан хизматлари ҳақида «Хожа Аламбардор» жомеъ масжиди имом-хатиби муҳтарам Раҳимберди Раҳмонов домла суҳбат қилиб бердилар.\nАллоҳ таоло Қуръони Каримда марҳамат қилиб, Расулуллоҳ соллаллоҳу алайҳи васалламнинг оламларга раҳмат ўлароқ юборилганларини айтади. Дарҳақиқат, у зот алайҳиссалом бутун оламга раҳмат эдилар, нафақат саҳобаларига, умматларига, балки бутун инсониятга, инсу жинга меҳрибон, мушфиқ эдилар. Аллоҳ таолонинг рисолатини омонат ила умматга етказар эканлар, бу йўлда ҳар қандай қаршиликларга, ҳар қандай азиятларга, ҳатто суиқасдларга ҳам гўзал сабр қилдилар, шаънларига ёғдирилган туҳматларга матонат билан жавоб бердилар. Расулуллоҳ соллаллоҳу алайҳи васаллам сўнгги нафасларигача умматнинг ғамини еганлар, умматларига Исломни етказиш йўлида ҳар қандай қийинчиликларга мардонавор бардош бериб келганлар, зиммаларидаги улкан масъулиятни шараф билан адо этганлар. У зотнинг муборак шаънларига нисбатан уюштирилган туҳматлар ва уларга қарши раддиялар ҳақида муҳтарам устоз Аҳмад ҳожи Муҳаммад маъруза қилиб бердилар.\nҲазрати Аллоҳ таоло Расулуллоҳ соллаллоҳу алайҳи васаллам орқали инсониятга армуғон этган мислсиз неъматларидан яна бири инсоннинг мукаррамлиги ва улуғлиги эълонидир. Жоҳил одамлар инсонни аслидан, наслидан узоқлаштириб, унинг қадр-қийматини лойга топтаб турган бир пайтда Муҳаммад алайҳиссалом инсонни улуғладилар, Аллоҳ яратган махлуқотларнинг гултожи эканини баралла эълон қилдилар, инсониятни умидсизликдан қутқардилар, инсонда ўзига ишонч руҳини тирилтирдилар. Башарият олдидаги мазкур улуғ хизмат ҳақида муҳтарам Мубашшир Аҳмад суҳбат қилиб бердилар.\nЖавомеъул калим сифатли ҳабибимиз Расулуллоҳ соллаллоҳу алайҳи васаллам «Уламолар анбиёларнинг ворисларидир» деб марҳамат қилганлар. Бир минг тўрт юз йиллик тарих бу ҳадиси шарифнинг нақадар ҳақиқатлигини тасдиқлаб турибди. Ислом уламолари Расулимиз соллаллоҳу алайҳи васалламнинг чинакам ворислари бўлдилар, бутун дунёга илму маърифат таратдилар, Аллоҳнинг розилиги учун ихлос билан ижтиҳод қилиб, барча халқларга мударрис бўлдилар. Ислом уммати уламоларнинг шарафли ва машаққатли меҳнатини муносиб тақдирлаб, уларни эъзозлаб, ардоқлаб келмоқда. Бу ҳақда муҳтарам Аброр Алий сўзлаб берди.\nАнжуман сўнггида меҳмонлардан «Тўхтабой» жомеъ масжиди имоми хатиби мухатарам Исҳоқжон домла сўз олиб, Расулуллоҳ соллаллоҳу алайҳи васалламнинг оламларга раҳмат бўлганини биргина мисол – у зот соллаллоҳу алайҳи васалламнинг ирқчиликка барҳам берганлари, бу маънода ҳам дунёда инқилоб ясаганларини айтиб, ёритиб берди.\nАллоҳ таоло биз бахтиёр умматларга Расулуллоҳ соллаллоҳу алайҳи васалламга дуруду салавотлар айтишни буюрган. Ислом уммати у зоти бобаракотни ҳар эслаганларида, муборак исмлари ҳар зикр қилинганда салавот айтади. Анжуман аҳли «Тўхтабой» жомеъ масжиди имом-хатибининг ноиби Ҳасанхон Яҳё ҳамда анжуманнинг ёш меҳмонлари ижросида ана шундай салавотларнинг энг гўзал намуналаридан тингладилар.\nАнжуман сўнгида Абдулбосит қори ташкил ҳайъати томонидан мавлиди шарифга бағишланган хатми Қуръонни якунлаб бердилар, сўнг шайх Муҳаммад Содиқ Муҳаммад Юсуф ҳазратлари дуо қилиб, анжуманга хотима ясадилар.\nШунинг билан Расулуллоҳ соллаллоҳу алайҳи васалламнинг муборак мавлидларига бағишланган илмий-маърифий анжуман ниҳоясига етди. Анжуманнинг барча меҳмонлари мавлиди шарифни нишонлаш мақсадида ёзилган байрам дастурхонига таклиф қилиндилар.\nАввало, Расулуллоҳ соллаллоҳу алайҳи васаллам инсо..\nАллоҳ таоло: «Ана шундай, Биз сенга Ўз амримиздан..\nРасулуллоҳнинг мавлид хотираларини нишонлаш билан уммат воқелиги ўртасидаги муносабат\nМана Рабиъул аввал ойи янгидан кириб келди. У ўзи..\n«Расулуллоҳ соллаллоҳу алайҳи васалламнинг ҳидлар..


“Самарқандда 2020 йили бюджет маблағларини талон-торож қилиш билан боғлиқ 54 та жиноят иши қўзғатилган” сарлавҳали мақола юзасидан “Мaroqand obod” давлат унитар корхонаси муносабати - zarnews.uz\nФранция Тараққиёт агентлиги иштирокида “Самарқанд шаҳрида қаттиқ маиший чиқиндилар бошқарувини модернизация қилиш” лойиҳаси мақсадларидан бири Самарқанд шаҳрида маиший чиқинди йиғиш инфратузилмасини янгилаш ҳисобланиб, 2019 йилда лойиҳа доирасида 80 дона маиший чиқинди йиғиш машиналари хариди амалга оширилган.\nТендер савдоси ва харид жараёни, лойиҳа молиялаштирувчиси Франция Тараққиёт агентлиги тартиб-тамойили асосида халқаро тендер ташкил этиш йўли орқали амалга оширилган. Мазкур тендер жараёнлари 2018 йил 2 ноябрда бошланиб, 2019 йил 13 апрелда ниҳоясига етган. Тендерда қатнашган иштирокчилар томонидан Ўзбекистон, Хитой ва Жанубий Кореяда ишлаб чиқарилган чиқинди йиғиш машиналари бўйича 6 та таклиф келиб тушиб, энг қиммат таклиф 6 миллион 170 минг евро ва энг арзон таклиф 3 миллион 158 минг еврони ташкил этган. Самарқанд вилояти тармоқ харид комиссияси ва Франция Тараққиёт агентлиги тендер ҳужжатларини келишиш, келиб тушган тендер таклифларини ўрганиш ва баҳолаш натижаларини текшириш ва тасдиқлаш каби муҳим вазифаларни бажарган.\nФранция Тараққиёт агентлигининг тартиб-тамойилига кўра, тендер қатнашчилари тендер хужжатларида эълон қилинган маъмурий талаблар, техник шартлар ва молиявий таклифлари асосида баҳоланиши белгиланган. Маъмурий талаблардан бири, тендер қатнашчисининг чиқинди йиғиш машиналари етказиб бериш бўйича етарли тажрибага эга эканлигини кўрсатувчи ҳужжатларни тақдим этиши бўлиб, “Cranes and Special Trucks” ушбу талабни қондира олмаган. Франция Тараққиёт агентлигининг халқаро тендер харидлари қоидаларига кўра ушбу қатнашчи тендердан четлатилган. Бундан ташқари, тендер жараёнида Жанубий Корея ва хитойлик қатнашчилар томонидан “Cranes and Special Trucks” ва бошқа ўзбекистонлик тендер қатнашчиси ўртасида (бир хил шасси ва кабина ишлатилиши сабабли) ўзаро манфаатлар тўқнашуви борлигини кўрсатувчи хатлар ҳам келиб тушган.\nЮқоридага ҳолатларни ўрганган ҳолда ва Франция Тараққиёт агентлиги розилик хати билан Самарқанд вилояти тармоқ харид комиссияси тендер натижаларини тасдиқлаган. Халқаро тендер натижасига кўра, Хитойнинг энг нуфузли ишлаб чиқарувчилари, “Dongfeng” ва “Howo” томонидан ишлаб чиқарилган 4 миллион 188 минг евро қийматидаги 80 та чиқинди йиғиш машиналари хариди амалга оширилган.\n“Cranes and Special Trucks” корхонаси тендер савдоларидан асоссиз равишда чиқарилганлиги ва 1 миллион 30 минг евро (бу шунчаки таклифлар орасидаги тафовут) миқдоридаги ФТА кредит маблағи талон-торож этилганлиги ҳақидаги айбловлар ҳали ўз исботини топмаган.\nКорхона директори Ш.Насимов.\n10 ойда 260 миллиард сўмдан ортиқ бюджет маблағлари талон-торож қилинган\nЖомбойда собиқ маҳалла раиси эҳтиёжманд оилаларга ажратилган ёрдам пулларни талон-тoрож қилгани аниқланди


Қирғизистон ЙТҲда ҳалок бўлган бош вазир ўринбосари билан видолашди\n11:40 / 09.10.2017\nҚирғизистон йўл-транспорт ҳодисасида ҳаётдан кўз юмган бош вазир ўринбосари Темир Жумақодиров билан видолашди. ЙТҲ оқибатида вафот этган Жумақодиров ватани учун жуда кўп ишлар қилишга улгурди. Республика президенти Алмазбек Атамбоев ҳукумат раиси ўринбосарини дафн қилиш маросимида марҳум фаолиятига шундай баҳо берди.\n"У мамлакатнинг келгуси етакчиларидан бири эди, аммо у ватани учун коррупция билан кураш, ҳуқуқни муҳофаза қилувчи органларни ислоҳ қилишда жуда кўп иш қилди", - деган Алмазбек Атамбоев. Унинг сўзларига кўра, Жумақодиров ҳақиқатпарвар бўлиб, "жуда ақлли инсон эди". "Мен тез-тез у билан маслаҳатлашиб турардим", - дея тан олган Қирғиз давлати раҳбари. Шу билан бирга, президент бош вазир ўринбосари келажакда давлат раҳбари бўлиши мумкинлигини инкор этмас эди.\nҚирғизистон пойтахти марказида ташкил этилган марҳумни дафн қилиш маросимида бир неча минг киши, шу жумладан республика раҳбарияти иштирок этди. Бош вазир ўринбосарини Бишкекнинг Ола Арча қабристонига дафн қилишди. Бу ерда Қирғизистоннинг давлат ва жамоат арбобларининг қабрлари бор.\nЖумақодиров 7 октябрь куни Чуй вилоятидаги Садовое қишлоғида хизмат машинасида кетаётганида "КамАЗ" автомашинаси билан тўқнашиб кетган эди. Йўлтанламас ичида бош вазир ўринбосаридан ташқари унинг ёрдамчиси ва ҳайдовчиси ҳам бўлган, уларнинг барчаси ҳаётдан кўз юмган.\nЙТҲ бўйича жиноий иш қўзғатилган.\nСирдарёда ҳайдовчи сабаб йўловчи вафот этди\n23:24 / 19.06.2018


"Халқ дардини эшитмаган амалдорни 1 минут ишлатмайман", деган президент қани?"\n18 октябр 2018, Тошкент вақти: 23:00\nНАМАНГАН. "Биз Наманган шаҳри Оромгох даҳасида истиқомат қиламиз. Бизни маҳалламиздаги айрим масалалар бир неча йиллардан бери қийнаб келмоқда. Шу масалалар бӯйича Оромгоҳ маҳалла комитетига, Наманган шаҳар ҳокимиятига, президент порталига ва яна шунга ӯхшаш юқори турувчи давлат органларига жуда кўп маротаба мурожаат қилдик. Лекин, бирор марта ёрдам беришмади.\nҲар сафар келиб, бизни муаммоларимизни ӯрганиб, "ҳал қиламиз" деб, қӯлларидаги қоғозга қўл қӯйдириб кетишади, холос. Лекин амалда бажаришмайди, фақат оғзаки қуруқ сафсата гап. Ахир президентимиз ТВда ҳар сафар давлат халқ учун ишлаши кераклиги ҳақида гапирмоқда. Халқнинг дардини эшитмаган, халққа ёрдам бермаган, халқнинг оғирини енгил қилмаган амалдорни бир минут ишлатмайман деган президент қани? Гапларининг ҳаммаси бефойдамикин? Наманган шаҳридаги амалдорларга у гаплар ўтмасмикин? Биз дардимизни кимга айтайлик? Қаерга ёзмайлик, қаерга мурожаат қилмайлик ҳаммаси яна айланиб келиб, ўша қорни катта амалдорларни қўлига тушаяпти. Биз бечора оддий халқ дардимизни ичимизга ютаяпмиз. "Ана яхши бўлар, мана яхши бўлар" билан йиллар ўтиб кетаяпти.\nБизнинг маҳалламизга кирадиган кўчани ўзимиз пул йиғиб, трактор билан теккислаттик. Олдинги ҳолатида ҳатто ит ўтгани қийналарди. Орадан 2 кун ўтмасдан кўчамизнинг бошида пахта титиш цехи бор. У ерни эгаси биз ремонт қилган йўлимизнинг бошига бетон тўсиб қўйди. У бетонни олдириб ташлашни иложи бўлмади. Сабаби, у инсон бой, пули кўп, таниш-билиш қилиб, маҳалла комитетидагиларни ҳам оғзини ёпти.\nКўчамизнинг чап тарафида мини-стадион бор. Шу жойнинг эгаси биз қилдирган йўлни қаздиртириб, ахлатхонага айлантириб ташлади. Ҳозир бу кўчадан инсон ўтгани қўрқади. Йўл умуман қолмади. Ахлатхонага айланиб улгурди. Бу 2 та тадбиркорнинг мақсади кўчани тўсиб ташлаб, ўзлаштирволишми? Ёки ахлатхонага айлантиришми? Нима, Ўзбекистонда тадбиркорга ҳамма нарса мумкинми ёки тадбиркорнинг шохи борми? Шу ахлатхонага айланган йўлни ҳатто Оромгоҳ маҳалла раиси ҳам, Оромгоҳ маҳалла участка нозири ҳам кўриб, кўз юмиб кетти".\nҚАШҚАДАРЁ – “Ун чайқовчилар қўлига ўтиб қимматлаб кетди” (ВИДЕО)


08:18 / 22.05.2017\nЎзбекистон Президенти Шавкат Мирзиёев Туркманистон Президенти Гурбангули Бердимуҳамедов билан учрашувида Ўзбекистоннинг Туркманистон-Афғонистон-Покистон-Ҳиндистон (TAPI) газ қувури қурилиши лойиҳасида иштирок этиш истагини билдирди.\n20 май куни икки давлат раҳбарлари мазкур масалани Туркманистоннинг «Аваза» дам олиш масканида бўлиб ўтган олий даражадаги музокараларда муҳокама қилишди, деб хабар қилмоқда Туркманистон давлат ахборот агентлиги.\nБердимуҳамедовнинг сўзларига кўра, ўзбек томонининг ТАПҲда иштирок этиши учун барча имкониятлар бор. «Биз ўзбекистонлик ҳамкасбларимизнинг йирик қўшма лойиҳаларда иштирок этишидан хурсанд бўламиз», – деган Туркманистон етакчиси.\nУ, шунингдек, улкан углеводород захираларига эга Туркманистон ва Ўзбекистон энергия йўналишларини диверсификация қилишга ҳаракат қилаётганини таъкидлади.\nТАПҲ газ қувури йилига 33 млрд куб метр газни ўтказа олади. Умумий узунлиги 1814 кмни ташкил этувчи газ қувури Туркманистоннинг жанубидаги Галкиниш газ конидан Ҳиндистоннинг Фозилка шаҳригача боради.\nАйни вақтда, Туркманистон ўз маблағлари ҳисобидан мазкур лойиҳанинг Афғонистонгача бўлган 214 км.лик масофасини ўз ҳудудида барпо қилмоқда.


U-18 Биринчилиги.Ёшлар жамоамиздан навбатдаги ғалаба — "Турон" футбол клуби\nU-18 Биринчилиги.Ёшлар жамоамиздан навбатдаги ғалаба\nБугун U-18 Биринчилигида 14-тур учрашувлари бўлиб ўтди. Тур доирасида Ўлмасбек Раҳмонов бош мураббийлигидаги ёшларимиз ўз майдонларида «Андижон» (U-18) жамоасини қабул қилиб 3:2 ҳисобида ғалабага эришдилар.\nU-18 Биринчилиги. 14-тур.\n«Турон» (U-18) — “Андижон» (U-18) 3:2\nГоллар: Жасурбек Хурсанов, 30 (1:0), Одилжон Обидов, 52 (1:1), Сирожиддин Солижонов, 60 (2:1), Миразиз Маҳаммадалиев, 68 (3:1), Одилбек Рустамов-пен., 90+3 (3:2).\n«Турон» (U-18): Отабек Агеев, Сирожиддин Солижонов, Умиджон Ўктамалиев, Азизбек Эргашалиев, Нодирбек Аҳмаджонов, Жасурбек Хурсанов, Нурмуҳаммад Турғунбоев, Абдураҳим Сайдуллаев, Саидакбар Умаралиев, Азизбек Илҳомжонов, Миразиз Маҳаммадалиев.\nЗахира: Улуғбек Раҳмонов, Аюбхон Исақов, Руслан Маҳкамов, Зикрулла Абдуллаев, Авазбек Муродов, Асроржон Абдураҳмонов, Шаҳзодбек Назиров, Бунёдбек Солижонов, Салоҳиддин Мирсалимов.\n«Андижон» (U-18): Абдумалик Нурмуҳаммадов, Абдулатиф Ойбеков, Оятилло Обиджонов, Абдувоҳид Охтоев, Муҳаммадризо Аббосхонов, Одилбек Рустамбеков, Одилжон Обидов, Холмуҳаммад Холматов, Абдураҳмон Йўлдашев, Шодиёрбек Олимжонов, Хусанбой Тожибоев.\nЗахира: Моҳирбек Комилов, Аббосбек Абдуғаффоров, Каримжон Гаппаров, Муҳаммадбобур Қодиров, Хумоюн Хусанбоев, Билол Жумабоев.\nU-21 Биринчилиги. Ёшларимиз «Машъал»га қарши баҳсда мағлуб бўлишди\n«Насаф» билан ўйинда Шавкат Насибуллаев бошчилигидаги ҳакамлар гуруҳи ишлайди\nCoca-Cola Суперлига. “Насаф» билан ўйинда мағлуб бўлдик\nДушанба 6 сентября, 2021


Мақолалар мазкур саъна бўйича сараланган: Вторник, 03 Май 2016\nЎзбекистон Республикаси Олий Мажлиси Қонунчилик палатасининг Аграр ва сув хўжалиги масалалари қўмитаси томонидан Қишлоқ ва сув хўжалиги вазирлиги билан ҳамкорликда мутахассислар, экспертлар ҳамда олимлар иштирокида уруғчилик ва унга оид қонун ҳужжатларини янада такомиллаштириш истиқболларига бағишланган давра суҳбати ўтказилди.\nЖурналистика соҳасида «Олтин қалам» ХI Миллий мукофоти учун Халқаро танлов ғолиблари ва совриндорлари\n«Тошкент телерадиоканали» ДУК ижодий жамоаси — директор Мадамин Сафаров. Мамлакатимизда юз бераётган муҳим ижтимоий-сиёсий ва социал-иқтисодий ўзгаришларни, пойтахтда амалга оширилаётган улкан бунёдкорлик ишларини кенг ёритгани учун.\nДолзарб лойиҳалар қўллаб-қувватланмоқда\nИжодий изланиш ва юксак рағбат\nКеча пойтахтимиздаги “Туркистон” саройида “Олтин қалам” XI Миллий мукофоти учун эълон қилинган халқаро танлов ғолиб ва совриндорларини тақдирлашга бағишланган тантанали маросим бўлиб ўтди.\nБу заминда ҳар бир инсон мўътабар\nНасиб қилса, бу йил фарзандларим, яқинларим даврасида 95 ёшимни нишонлайман. Умрим давомида қанчадан-қанча синовларни бошдан ўтказдим, ҳаётнинг пасту баландига гувоҳ бўлдим.\nФарғона вилояти: обод кўнгиллар, файзли манзиллар, эзгу интилишлар\nОдамзод ҳамиша тилсимотлар синоатини билишга интилади. Гўзалликдан баҳраманд бўлишни истайди. Ажойиботлардан ҳайратланиш орзуси билан яшайди. Негаки, мўъжизаларнинг ўз оҳанрабоси бор! Уларнинг сеҳру жозибаси эса дилларга унутилмас завқу шавқ бағишлаши, шубҳасиз. Бугун Ўзбекистонимизга “Жадал тараққий этаётган мамлакат” дея таъриф бераётган халқаро эксперт ва мутахассислар, чет эллик сайёҳларнинг сўзларига қулоқ тутиб, бунга яна бир карра ишонч ҳосил қиласиз.\nБебаҳо маънавий мерос\nАлишер Навоий номидаги Самарқанд давлат университетида Ўзбекистон Қаҳрамони, профессор Суйима ўаниева билан учрашув ҳамда олима иштирокида тарихчи Хондамирнинг янгидан нашрга тайёрланган “Макорим ул-ахлоқ” асари тақдимоти ўтказилди.\nБахтиёр ёшлик тараннуми\nСирдарё вилоятида “Камолот” ёшлар ижтимоий ҳаракати Марказий кенгаши томонидан “Биз — буюк юрт фарзандларимиз!” шиори остида ёшлар фестивали ўтказилди.\nИлм-фан ютуқлари намуналари\nпойтахтимизда бўлиб ўтадиган IX Инновацион ғоялар, технологиялар ва лойиҳалар Республика ярмаркасида кенг намойиш қилинади


Қирғизистон ҳукумати Озодликни бўғмоқда\n14 май 2021, Тошкент вақти: 15:35\nҚирғизистон ҳукумати Озодлик радиосининг қирғиз хизмати эшиттиришларининг мамлакатда эфирга берилишини қайта тиклашдан бош тортмоқда.\nҚирғизистон давлат телерадиокомпаниясининг бошлиғи Мелис Эшимқановнинг билдиришича, Озодлик радиосининг қирғиз хизмати дастурлари мамлакат ҳукуматига нисбатан “ҳаддан зиёд салбий ва танқидий” руҳда тайёрланади.\n2008 йил 5 октябрдан бошлаб Озодлик теле ва радио дастурларини эфирга узатиш тўхтатилди ва бунга радионинг телерадиокомпаниядан қарздор эканлиги сабаб қилиб кўрсатилди.\nҚирғистон ҳукумати теле ва радио дастурлар мазмуни билан улар эфирга берилишидан олдин танишишни талаб қилмоқда.\nАммо “Озод Европа/Озодлик Радиоси” эшитиришлари бўйича бошқарув кенгаши бу талабни мутлақо деб рад этмоқда..\nҚирғиз мухолифати радио дастурлари тўхталиши ортида сиёсий сабаблар борлигини таъкидлар экан, бу ҳолатни мамлакатда сўз эркинлигига босим дея атамоқда.


Ўзбекистон-Австралия семинари ўтказилди - Халқ сўзи\n20:03 15 Октябр 2021 Жамият\nСув хўжалиги вазирлигининг Ахборот-таҳлил ва ресурс марказида “Сув ресурсларини бошқаришдаги ислоҳотлар” мавзусида Ўзбекистон-Австралия семинари бўлиб ўтди. Унда Ўзбекистон Республикаси Сув хўжалиги вазирлиги, Австралиянинг “FORTESCUE FUTURE INDUSTRIES” компанияси вакиллари ва мутахассислари қатнашди. Шунингдек, Австралиядан олимлар, тадқиқотчилар ҳамда Қорақалпоғистон Республикаси Сув хўжалиги вазирлиги, вилоятлар ирригация тизимлари ҳавза бошқармаларининг мутахассислари онлайн тарзда иштирок этди.\nЎзбекистонда ҳам мазкур масала долзарб бўлиб қолмоқда. Шуни инобатга олган ҳолда, сув ресурсларидан фойдаланиш самарадорлигини ошириш давлатнинг мудом диққат марказида турибди.\nСеминар очилишида сўзга чиққан Ўзбекистон Республикаси Сув хўжалиги вазирининг биринчи ўринбосари Азимжон Назаровнинг эътирофича, Ўзбекистон ва Австралия минглаб чақирим масофада жойлашган бўлсада бу икки мамлакатнинг сув ресурсларидан фойдаланиш ва уни самарали бошқариш бўйича ўхшаш жиҳатлари кўп. Сув танқис бўлган ҳудудда жойлашган Австралия соҳани ислоҳ қилиш бўйича кейинги ўттиз йил ичида катта йўлни босиб ўтди ва улкан тажриба тўплади. Хусусан, сув ресурсларини бошқариш ва ундан фойдаланишнинг энг илғор ва инновацион усулларини қўллашга интилмоқда.\nСеминардан кўзланган мақсад ҳам сув хўжалиги соҳасида Австралия тажрибасини ўрганиш, энг муҳим ва самара берадиган ютуқларни жорий этиш, шу билан бирга, бугунги кунда Ўзбекистонда олиб борилаётган ислоҳотлар билан хорижлик мутахассисларни таништиришдир.\nСеминар очилишида Австралиянинг “FORTESCUE FUTURE INDUSTRIES” компанияси раҳбари Джулия Шуттливорд сўзга чиқиб, мазкур компаниянинг мақсади шамол, сув ва қуёш каби муқобил энергия манбаларидан фойдаланишни ривожлантириш, сайёрамизда глобал исиш таъсирини камайтиришга ҳисса қўшишга қаратилганлигини таъкидлади. Австралия ва Ўзбекистон ўртасида сув хўжалиги соҳасидаги алоқаларни кучайтириш, янги истиқболли лойиҳаларни йўлга қўйиш ва кадрлар малакасини ошириш каби йўналишларда катта ўзгаришлар қилишга тайёрлигини билдирди.\nШу билан бирга Ўзбекистон Республикасида сув ресурсларини бошқариш ва ирригация секторини ривожлантиришнинг 2021-2023 йилларга мўлжалланган стратегияси тасдиқланди. Стратегия республикамизда сув танқислигининг олдини олиш, сув ресурсларини оқилона бошқариш ва соҳани янада ривожлантириш орқали, энг аввало, ҳаётимиз фаровонлигини, ҳар томонлама тўкис бўлишини таъминлашга қаратилган.


Ўрхон Камол. Юк машинасида (ҳикоя) | www.ziyouz.uz\nБош саҳифа Жаҳон насри онлайн антологиясиЎрхон Камол (1914-1970; Туркия)Ўрхон Камол. Юк машинасида (ҳикоя)\nЎн олти киши сиғадиган юк машинасида биз йигирма беш киши тиқилишиб зўрға ўтирар эдик. Сон-саноқсиз қирлар, ўйдим-чуқур жойлар ва тик кесиб ўтган муюлишлардан қанчадан-қанчасини босиб ўтган эски машина зўрға юриб борарди. Винтлари ҳам, ғилдираклари ҳам, ҳаммаси бўғиқ товуш билан хириллар, занг босган жойлари ғичирлар, радиаторида эса биқир-биқир сув қайнарди.\nДўл аралаш қаттиқ ёғган ёмғирдан кейин жазирама қизил тупроқли Чукурува ерларини шу қадар қиздирар эдики, йўл ёқалаб ўсиб ётган пастак буталар, гиёҳлар, чап томонимиздан эринчоқлик билан оқиб ётган азим дарё, мовий осмонда парвоз қилиб учиб юрган узун қанотли қушлар ҳам — ҳаммаси, гўё толиққандек кўринарди.\nЎртадаги креслога ўтирган тепакал комиссионер билан мендан бошқа машинада ўтирганлардан ҳеч кимнинг бўйнида галстуги йўқ эди. Йўловчилардан бир қисми камбағал деҳқонлар, ва учдан бирга ё шерикликка ишловчи қишлоқ халқи бўлиб, кетмон даста ва бел сотиб олиб келиш учун вилоятга кетаётган эдилар.\nТепакал комиссионер тамаки ҳиди билан қўй пишлоғи анқиган оғир ҳавода бир лаҳза ҳам тинмай сайраб келарди. Комиссионер бақувват тишлари билан ёнғоқ чақиб келар ва нуқул тиржайиб кулар эди. Бир оздан кейин олдинги курсида ўтирган ёш деҳқон қизга тегиша бошлади:\n— Менга қиз бўласанми, айт-чи? Агар менга қиз бўлсанг, янги кўйлаклар тикдириб бераман, чиройли тўғноғичлар сотиб олиб бераман, киноларга олиб тушаман…\nЎн-ўн бир яшар кичкина қиз қулоқларига қизил тош кўзли оддий исирға тақиб олган эди. У дастлаб ғунча каби кичик лабларида одоб билан кулиб қўйди, кейин бирдан жиддий тус олди.\n— Айт-чи, менга қиз бўласанми? — деб сўради ҳамон тиниб-тинчимаган комиссионер. — Агар менга қиз бўлсанг, сени, уйимга олиб бораман. Менинг жуда катта уй-жойим бор, яна сен қатори қизим ҳам бор. Арғимчоқдан сакрайсизлар, беш тош ўйнайсизлар, ҳайинчак учасизлар…\nҚиз билан ёнма-ён ўтирган қорачадан келган озғин бир йигит:\n— Бекорга жағингизни оғритмасангиз ҳам бўлади, афандим, — деди. — Қишлоқ жой, ўзингизга маълум… Шаҳарнинг нонига буларнинг қорни тўймайди. Чучмал суви ҳам буларга тўғри келмайди. Улар шунга ўрганишиб кетган… Наҳотки билмасангиз!..\n— Сен ўзинг қаердансан? — деб сўради унинг ёнидаги курсида ўтирган кекса деҳқон ҳалиги йигитдан. — Ёки шаҳардан чиққан қоролларданмисан?\n— Йўқ, мен ҳам қишлоқданман…\n— Агар ўзинг ҳам деҳқон бўлсанг, нега энди «улар шунга ўрганишиб кетган» дейсан? Ўзинг-чи, ёки ўзинг ўрганмаганмисан?\n— Мен ҳам шунга ўрганганман… Шунчаки, гап келгани учун гапирдим-да…\n— Яхши нарса нималигини бизлар ҳам биламиз, — деди жаҳли чиққан ҳалиги кекса деҳқон, яна сўзида давом этиб. — Улар бизнинг қўлимизга тушиб кўрсинчи! Шундай экан, яхши сув турганда, сассиқ сувни эшак ҳам ичмайди… Эҳ, ўғлим, ўғлим…\n— Бу қизча сенинг синглингми? — деб сўради комиссионер.\n— Йўқ, деб жавоб берди йигит, — синглим эмас, қўшнимизнинг қизи…\n— Қаерга боряпсизлар?\n— Шаҳарга, мана бу ёнимдаги аёл қизчанинг онаси бўлади..\nМашинада қулоқларига қизил кўзли исирға таққан қизчадан бўлак биронта ҳам аёл йўқ эди. Мен ўгирилиб улар томонга қарадим. Ҳалиги йигитнинг ёнида ҳам ҳеч ким йўқ, фақатгина бир уюм эски-туски увада ётарди.\n— Ахир қани у аёл? — деди комиссионер ҳайрон бўлиб. — Ёнингда ҳеч ким йўқ-ку…\nДеҳқон йигит жавоб қайтармади. Ҳалиги эски-туски секин қимирлаб қўйди. Жанда ичидан териси суякка ёпишган кампирнинг оқарган сочлари, терлаган юзига ёпишган бош кўринди. Унинг боши курсида, танаси эса сирилиб пастга тушиб кетган эди. Киртайиб ичига чўкиб кетган кўзларининг теварагини кўкимтил бир доира қоплаган эди. Аёлнинг ранги-рўйи сап-сариқ, чакак суяклари тургиб чиққан, бурни узун юзларини ажин босган эди.\n— Бу хотинга нима бўлди? — деб секингина сўради комиссионер.\n— Сил, — деди деҳқон йигит. — Ўтган куни суратини олдириш учун олиб борган эдим. Мана бугун шаҳарга олиб боряпман. Ҳар нарса қилган бўлсам ҳам уринишим бефойда: ҳеч қандай умид йўқ. Дори ёзиб беришган эди, бироқ уни олиш учун пул керак, бекорга олиб бўладими? Силлар касалхонасига бор дедилар. Кейин шифохонага бордик, борсак, ҳали ариза ёзиб кел, ҳали справка кўрсат дейди… Хуллас, қуруқ оворагарчилик!.. Бор кел, бор кел…\nУ ҳалиги увадалар билан аёлнинг юзини ёпиб қўйди.\n— Эри ўтган йили худди шу кезларда оламдан ўтган эди… Олло таолонинг ўзидан бошқа буларнинг ҳеч кими йўқ. Агар мен ҳам қарамасам…\n— Онаси бечора тугабди, — деди комиссионер.\nСўнгра энгашиб йигитнинг қулоғига бир нима деб шивирлади. Йигит елкасини қисиб қўйди:\n— Менга-ку, барибир, афандим… ўзи нима дер экан, онаси нима дер экан… Агар хўп дейишса…\nКомиссионер қўлини қизчанинг кифтига қўйиб:\n— Менга қара, қизим, сенинг отинг нима? — деб сўради.\n— Қани айт-чи, Селви, менга қиз бўласанми? Онангнинг ҳолини кўриб турибсан, бугун бор бўлса, эртага йўқ… Сенинг бахтингга, худо ўз паноҳида асраб соғлик берсин… Мен сенга чиройли кўйлаклар тиктириб бераман, сочларингга тўғноғичлар сотиб олиб бераман… Ёлғиз қолиб хор-зор бўлганингдан кўра, шундай қилганинг яхши эмасми?\nҚизча кичкинагина ғунча лаблари билан кулиб, ҳаммасига қулоқ солиб ўтирди, кейин бирдан яна жиддий тус олди.\n— Сен унга айтиб кўр, — деди комиссионер деҳқон йигитга, — сен унга яхшилаб тушунтир, ўйлаб кўрсин… Онаси бугун бор бўлса, эртага йўқ… Қиз қўлдан-қўлга ўтиб, ёмон йўлга кириб кетади… Менинг бўлса… таниш-билишларим кўп, ҳаммаси ҳам катта, обрў-эътиборли кишилар… Бири судья, бири доктор, бири инженер… Мен уни бирон яхши ерга ишга киргизиб қўяман, егани олдида, емагани кетида — росмана хоним бўлади…\n— Азбаройи худо, афандим, сиз ўзларига айтинг, ихтиёр ўзларида… Онаси бўлса бугун, бугун бўлмаса, эрта-индин ўлади… Қиз сиз билан кетса, ҳар қалай ишлаб пул топади… Сен нима дейсан, Селви? Ёки афанди билан бирга кетасанми?\nҚизча жавоб қайтармади. Бошини қуйи эгиб, қошларини чимириб олди.\nКомиссионер ишга жиддий киришди:\n— Қизчанинг онасидан сўра, онасидан!..\nЙигит эскиларни нари-бери титиб:\n— Ҳой, Шарифа, афандининг нима деятганини эшитяпсанми? Агар Селвини менга берсанглар, кўп савоб иш қиламан, яхши ерга ишга киргизиб қўяман, деяпти. Шунга нима дейсиз? Чунки сиз бугун бор бўлсангиз, эртага йўқсиз…\nБир уюм эски тагида нимадир сесканиб тушди ва қимирлаб қўйди. Кейин эски уюм ичидан ҳалиги бош кўринди. Қиртайиб, косаси чиқиб кетган қора кўзлари узоқ вақт Селвига тикилиб турди ва бирдан эски супра каби буришиб-тиришиб қолган юзларига икки томчи ёш юмалаб тушди.\n— Нима дейсиз? — деди яна йигит. — Сиз шунга розилик берасизми? — У энгашиб қулоғини Селвининг онасига тутди, кейин қаддини кўтарди.\n— Нима деб жавоб берди, — деб сўради комиссионер.\n— Нима ҳам дерди, бечора хотин? Бериб юбора қол, дейди-да…\nУ яна увадалар билан хотиннинг юзини ёпиб қўйди.\nМадори қуриган кишидек зўрға бораётган машина, шаҳар кўчаларидан айланиб ўтиб, киракаш машиналар турадиган жойга келиб тўхтади. Ҳаммамизни чанг босиб, жуда ҳориб-чарчаган эдик. Селвининг ёнида ўтирган ҳалиги йигит унинг онасини машинадан кичкинагина ёш болани кўтаргандек кўтариб олди. Селви ҳам уларнинг ёнида турарди. Онасининг қизига берган розилигидан мамнун бўлган комиссионер Селвининг олдига келиб, унинг билагидан тутди. Сўнг чўнтагидан ўн лира пул чиқариб ҳалиги йигитга узатди. Йигит пулни олмоқчи бўлиб энди қўл чўзувди, Селви комиссионернинг қўлидан юлқиб чиқиб, онасига томон югурди. Юмалоқ гавдали комиссионер унинг кетидан юрди. У қизчанинг олдига келиши билан, қизча айланиб онасининг бошқа томонига ўтиб олди. Йигит нима қилишини билмай қотди. У қўлидаги ўн лира пулни ғижимлаб, дам комиссионерга, дам қизчага боқар эди.\nКомиссионер яна қизчанинг билагидан тутди ва жаҳл билан силтади:\n— Онанг сени менга бергандан кейин, бу нима қилиғинг!.. Сени қара-я…\nҚизча яна унинг қўлидан чиқиб қочди.\n— Бормайман! — деб қичқирди қиз. — Бормайман, бормайман дедим, бормайман!\n— Нимага бормайсан?\n— Мен сенга янги кўйлаклар, сочларингга тўғноғичлар сотиб олиб бераман!..\nҚизча чурқ этмади.\n— Турмушинг яхши бўлади, ўзинг уй бекаси бўласан!\nКомиссионер йигитга ўгирилди:\n— Сен сўра-чи, нимага боргиси келмаяпти экан?..\nЙигит қизчага бир-икки оғиз гапирди. Қизча ҳам унга нималарнидир айтди.\n— Манг, оғо, берган пулингизни олинг энди, — деди йигит. — Пул — ишласа топиладиган нарса… Ўзим ишлаб, ўзим пул топаман, деяпти. Шундай қилармиш…\n— Хўш, нимага энди бормас экан? Онаси бўлса, барибир, бугун бўлмаса, эртага ўлади…\n— Билмадим, қизча шундай деяпти…\n— Нима учун энди бормайман дейди?\n— Меҳри тошдан эмас-ку, ахир, афандим… Агар мен кетсам, онамга ким сув беради. Касалига ким қарайди. Онам бечора қуртлаб кетади, деяпти.\nКомиссионер қизчага нафрат билан қаради. Кейин йигитнинг қўлидаги ўн лира пулини олиб, ҳамёнига солиб қўйди.\n— Хаҳ, ифлос!.. Булар яхшиликни биладими!..\nИчи тўла портфелини қўлтиқлаган, уст-боши чанг бу бесўнақай одам нарироқ кетгандан кейин, бир деҳқон шундай деди:\n— Албатта биламиз, нега билмас эканмиз сенинг қилган яхшилигингни… Ўн лира пул берасан-у, онадан болани жудо қиласан, кейин уни жанобларга олиб бориб тортиқ қиласан, сўнг улар хоҳлаганларини қиладилар… Балли, қизим Селви!\nСелвининг исирғасидаги қизил тош чарақлаб чиқиб турган қуёш шуъласида табассум қилиб тургандай порлар эди…\nТуркчадан С. Худойберганов таржимаси\n← Аввалги Аввалги Ўзбек таржимачилигининг муносиб вориси (Мирзиёд Мирзоидов)\nКейинги → Кейинги: «Эй фарзанд!» ва «Қуръон ва Суннатдаги илмий мўъжизалар» китоблари тақдимоти бўлиб ўтди


..:: ISLOM.UZ ::.. - Алвидо, устоз!\nШайх Муҳаммад Содиқ Муҳаммад Юсуф ҳазратлари 10 март куни оламдан ўтдилар. 11 март куни пешинда жанозалари Кўкчадаги «Шайх Зайниддин» масжидида ўқилиб, Шайх Зайниддин бува қабристонига дaфн этилдилар. Аллох раҳматига олсин.\nХўш, бу жудоликни дастлаб кимлар қандай бошдан кечирди?\n10 МАРТ. ТУН, АММО ШАҲАР БЕДОР…\nОдатим шунақа – хуфтон намозини ўқийману, уйқуга шошиламан. Олти, етти соат ухламасам чарчаб қоламан. Бомдодга барвақт туриш... Уйим билан масжид ораси маркабда йигирма минутлик йўл. Шундай қилиб, уйқуга ётдим. Қўл телефоним кутилмаганда безовта қилиб қолди. Қарасам, тўққиздан йигирма беш дақиқа ўтибди. Кўзим илинган экан. Дастлаб овоз эгасини танимадим. Оббо, янглишиб тушди шекилли? Бунақа пайтда жуда малол келади да, уйқуни тополмай қийналасан киши.\n– Мен Фозилжонман, – дегандан кейин овоз эгасини танидим. Фозилжон шайх ҳазратларининг ҳам шогирди, ҳам котиби. Болалигидан у зотнинг қанотида. Лекин у киши менга камдан кам қўнғироқ қиладилар, кеқурунлари инчунун. Кўпроқ у кишини мен безовта қилиб турардим. «Шайх ҳазратларининг вақтлари бормикан, амру маъруф қилмоқчи эдим, билиб берсангиз» дегувчилар кўп бўларди.\n– Эшитаман Фозилжон, тинчликми?\n– Мен шуни сиздан сўрамоқчи эдим?\n– А?... Э... Фозилжон сизмисиз, хаёлим бошқа Фозилжонга кетиб қолди, – нима гап?\n– Ҳазрат тузукмилар?\n– Ҳа, тузуклар, яхшилар, нима эди?\n– Ўғлим телефонини очса, интернетдан нохуш хабар келибди, айтишгаям тилим бормайди, – деб тўлиқди Фозилжон.\nИчим гумуриб, бошимга қон ургандек бўлди. Воҳ, ғаламислар ей, шундай дейишга қандай тиллари борди экан а? Фозилжонни тинчлантиришга ошиқдим:\n– Мутлақо ишонманг. Ҳа, бу бориб турган ғаламислик!\nЖаҳлдан овозим кўтарилиб кетибди. Кечаги кунни, ҳазрат билан бўлиб ўтган учрашувлар, мулоқотларни кўз олдимга келтириб, туриб қолдим…\n…Куни кеча. Соат ўн икки. Ишхонамизда кичкинагина зиёфатимиз бор эди. Бир қадрдонимиз маркаб олган. Шунга шукрона дастурхонини ёзган. Ҳазрат келдилар, саккизинчи қаватда, лифт эшиги олдида у кишини Аҳмадхон ака билан кутиб олдик. Дастурхонли хонага кирдик. Душанба бўлгани учун Аҳмадҳон ака, Нодиржон ва камина нафл рўза тутган эдик. Ҳижолатдамиз, зиёфатда бир киши таом емаса унчалик билинмасу, уч киши сўппайиб ўтирса хунук да. Таваккал, ҳазрат нима десалар шу, очинглар десалар, очворамиз деб, тилим ботирлик қилиб сўрадим:\n– Ҳазрат, узр, бугун ният қилиб қўйган эдик, – деб шерикларимнинг номини ҳам айтдим. Ҳазрат кулдилар да:\n– Ҳа яхши, сизлар бораверинглар, бўлмаса, – дедилар да, орқасидан «Бизниям дуо қилиб қўйинглар», деб қўшиб қўйдилар.\nАгарда ўша куни рўза тутмаганимиздами… Ҳазрат билан охирги марта бир дастурхондан таомланган бўлар эканмиз. Эссиз... Шундай қилиб, у кишининг имомлигида пешин намозини ўқидик. Зиёфатнинг душанбага ўтказилишининг бошқа бир сабаби ҳам бор эди. Бир ҳафта ўтиб, кейинги ҳафтанинг душанбасида одатий йиғилишимиз бўлар, уни шайх ҳазратларининг ўзлари олиб борардилар. Олдин «Ислом.уз» порталининг ходимлари, аудиокитоблар, дискларини тайёрловчилар билан учрашиб, ҳисоботларни эшитиб, режаларни белгилаб олгач, навбат нашриёт ва босмахона ходимларига келарди. Кейинги пайтда йиғилишимизнинг кун тартибига яна битта тадбир қўшилган эдики, бу янгиликни мухлисларимиз қизғин кутиб олдилар. У ҳам бўлса, нашриётимизда чоп этилган янги китоблар тақдимоти эди. Бу сафар бешта китобдан иборат «Хислатли ҳикматлар шарҳи» ва «Амаллар ниятга боғлиқдир» китобларининг тақдимоти бўлиши белгиланган эди. Тақдимотга Тошкент шаҳар бош имом-хатиби Анвар қори Турсунов ва бошқа аҳли илмлар, мухлислар йиғилган. Хуллас, шу куни соат тўрт яримларгача йиғилишлар бирин кетин қизғин давом этди. Ҳар бир йиғилишни ҳазратнинг ўзлари дуо билан очиб, дуо билан якунладилар. Кейинги ўн беш кун ичида қилинадиган ишлар белгилаб олинди. Ҳазратнинг кўринишлари ҳар доимгидек тетик, кайфиятлари аъло эди…\nМен бу гапларни Фозилжонга айтиб, шубҳа ю ғашларни кўтарган бўлдим. Айни пайтда ўзим ҳам миш мишга заррача ишонмаган ҳолда, хотиржам тортдим. Қани энди уйқу келса! Шу пайт ҳазратнинг энг яқин мухлиси, «Иймон» китобининг муқаддимасида номи келган ёзувчи Хуршид Дўстмуҳаммад қўнғироқ қилиб қолди. У ҳам бир олам ташвишда, интернетдаги хабарни айтди. Унга ҳам Фозилжонга айтган гапларни такрорладим. Орадан ҳеч қанча ўтмай «Шарқ» нашриётининг бош муҳаррири Аҳрор Аҳмедов мен билан уланди. Шайх ҳазратлари билан боғлиқ кечаги воқеаларни учинчи бор такрорладим у, ўзим ҳам шубҳага бориб қолдим. Шу заҳоти ишхонамиз ходими Ёрқинжонга қўғироқ қилдим. У бунақа гапдан хабари йўқлигини айтиб «Қўйинг е, тинчлик бўлсин е!», деб қўйди овози титраб. Шундан сўнг қадрдоним, яқиним Аҳмадхон акага қўнғироқ устига қўнғироқ қилдим. Кўтармади. Ўғли Мубашширга қилсам, хайрият, у жавоб берди. «Узр, адангизга қўғироқ қилсам олмадилар, шаҳарда ҳазрат ҳақида бир нохуш хабар тарқаб кетибди, шуни аниқламоқчи эдим» дедим. «Ўша хабар рост…» деди Мубашшир йиғлаб. Шу пайт Ёрқинжон ҳам менга қўнғироқ қилиб, Мубашширнинг гапини тасдиқлади. Мен Хуршидга, Аҳрорга қайта қўнғироқ қилдим, Фозилжонга ҳам.\n– Нима қилмоқчисиз, соат ўндан ошяпти? – деди Фозилжон.\n– Ҳозир машинани миниб, ўша ёққа бораман.\n– Йўқ, – деди Фозилжон, – кечаси машина минманг, қийналиб қоласиз. Кўчага чиқиб туринг, ўзимниям боргим келяпти.\nФозилжон билан боряпман у, «Ишқилиб, ҳаммаси ёлғонга чиқсин да» дейман ичимда. Бемор бўлиб, ётиб қолганларида ҳам бошқа гап эди. «Ҳазрат бетоблар» деган гапни асло эшитмаганман. Жисмонан энг соғлом одам ҳазрат эдилар. Бир вақтлар жисмоний тарбия институтининг ректоридан спортнинг каратэ тури билан шуғулланишларини эшитганим бор. Аммо яқиндаги бир йиғилишимизда «Ислом университетининг спорт залида ҳафтасига уч марта шуғулланиб турибмиз, нимагадир сизларни кам учратяпман» деганларини эсладим. Шунақа, яхши ишлаш учун жисмонан чиниқишга ҳам қаттиқ эътибор қилардилар. Доимо қоматлари тик, қадлари ўктам юрардилар. Шуларни ўйлаб, кўчаларига бурилдигу, тумонат одамни кўриб, вужудимга титроқ кириб кетди. Ҳалидан бери мени турли туман гумонлар ушлаб турган экан. Тумонатни кўриб, оёқ қўлимда жон қолмади. Демак, рост экан да?! Фозилжоннинг тирсагидан маҳкам ушладиму, «Ҳаммамиз Аллоҳникимиз, Аллоҳга қайтамиз» деб ўзимга ўзим таскин берган бўлдим. «Шундай дейилса, одам ўзини йўқотиб қўймайди, Аллоҳнинг ўзи мадад беради» деб таълим берардилар шайх ҳазратлари. Воҳ, шунча одам а! Кеча қор ёққан, совуқ изиллатиб турибди. Уларни қандай куч олиб келди экан бу ерга? Ҳа, уларни бу ерга диннинг устуни, у ёки бу масалаларни бир оғиз сўз билан «ҳа» ва «йўқ» деб ҳал қилиб қўядиган инсоннинг бу дунёдан риҳлат қилганига ишонмаслик олиб келган эди. Ўзимиз ҳам шунинг учун келдик ку! У киши ўз асарлари билан миллионлаб юракларга шундай кириб борганларки, эшитиш билан таскин топмайди киши. Токи кўзлари билан кўрмагунларича... Издихом ичида Хуршидни ҳам кўриб қолдим. Аллақачон келиб бўлибди. Хаёли паришон, кўзлари ёшли, жовдирайди... Бир пайтлар «Ёш куч» журналида Худойберди Тўхтабоев бош муҳаррир, камина котиб, Хуршид бўлим мудири бўлиб, учовлон ишлашган эдик. Шунда беш юз олтмиш минг нусхада чоп этиладиган журнал ўқувчиларига ҳазратни таништирмоқчи бўлдик. «Уч-тўртта яхши савол тузиб, суҳбатлашиб келинг», дедилар Худойберди ака. Эртасига Хуршид «Саволларга бир кўз ташлаб беринг», деб қолди. Саволнинг ҳажмига қараб, ҳайронлар қолдим. Уч-тўртта савол қайда, йигирма еттита савол! Уларни ўқиб, Хуршиднинг Ислом дини ҳақида шунча нарса билишига ҳайронлар қолдим. Уни тушундим. Ҳазрат ким билан мулоқотга киришаётганини билиши учун ҳам шундай қилган. Ўшанда ҳазрат саволларни ўқиб кўриб, «Саволларга ўзингиз жавоб бериб қўйибсиз ку», деб хурсанд бўлган эканлар. Улуғ аллома билан ёзувчи ўртасидаги яқинлик ўшанда бошланган эди. Кейинчалик у «Иймон» китобига муҳаррирлик ҳам қилди. Бу йўқотиш Хуршид учун ҳам қанчалар оғир эканини ҳис қилардим. Бироқ Хуршиднинг кўзларида ўзимда кечаётган, айни дамда жуда ҳам муҳим нарсани уқиб қолдим. Спорт залида юрак хуруж қилган бўлса, докторлар ўзларига келтиргандир? Медицина бу масалада ҳозир анча олдинлаб кетди ку! Мен худди шундай умид учқунларини бошқа кўзларда ҳам, айниқса, дарвоза олдида шипдек бўлиб турган ходимимиз, ҳазратнинг энг яқин шогирдларидан Озод Мунавварнинг кўзларида ҳам кўрдим. Оҳ, қанийди шундай бўлса! Хабарлар ёлғонга чиқса! Кўзлар дарвозадан кўра кўча тарафга термуларди. Агарда шу ёқдан «тез ёрдам» машинасининг қораси кўринса, тамом, бари рост бўлади. Оҳ, умид... У қанчалар сеҳрли мўъжиза? Сўнгги жон чиқиш сонияларида ҳам одамни тарк этмайди. Жондек вафодор, чиқса жон билан чиқади.\nШу пайт бирдан дарвоза томондан овоз келиб қолди:\n– Азизлар, қадрдонлар, ҳазрат келдилар...\n...Издихом бир қалқиб тушди. Кўзлардаги учқун минг чироққа айланди.\n– Қўшни тарафдан олиб кирдик, эртага соат бирда «Кўкча» масжидида жаноза...\nОҳ... Тумонатнинг боши эгилди, гўё бир ерга уйилган жонсиз ғарамдек бўлиб қолди. Ҳа, умид учқуни сўнди, ҳаммамизни ҳазрат билан боғлаб турган тириклик арқони узилди. Мен ўзимдан анча нарида турган Озодга талмовсираб қарадим. У дарвозага суянганича бошини солинтириб қолган эди. Ота онадан ажраб қолиб, бунга кўникиш мумкиндир. Аммо устоздан ажраб чи, худо асрасин. Бирин сирин издихом тарқай бошлади. Улар одамдан кўра шарпага ўхшардилар. Шулар қаторида ўзим ҳам...\n11 МАРТ. СЎНГГИ ЙЎЛ, ВИДОЛАШУВ.\nБомдодни Фозилжон билан «Кўкча» масжидида ўқидик. Шайх ҳазратларининг жанозалари «Кўкча»да ўқилса, демак Шайх Зайниддин бува қабристонига дафн этиладилар. Гўрковлар иш бошлашган бўлса, жойларини кўриб олайлик деб, қабристонга кирдик. Нимагадир оёқларимиз бизни Шайх Зайниддин бува мақбараси томон бошлади. Хаёлимизда қабр шу атрофдан қазиладигандек. Ҳеч кимни учратмадик. Тиловат қилиб, ҳазратнинг уйларига ошиқдик. Яқинлашганимизда кўчаларга ГАИ ходимларидан иборат тартиб назоратчилари қўйилганини кўрдик. Бир эмас иккита жойга. Биринчи назоратдан таъзияга алоқадар машиналар ўтказиб юборилаётган эди. Иккинчисида машиналарни ҳам қўйишмади. Анча беридан пиёда бордик. Олдинига жаҳлимиз чиқди. Аммо кейинчалик назоратни пухта ўйлашганини билдик. Енгил машиналар тирбандлигидан маййитни олиб чиқиб кетиш қийин бўлар экан. Бордик. Худди кеча кечқурунгидек одамлар тирбанд. Бўлмаса, жаноза жойи айтилди. Эшитмаганлар эшитсин деб, бот бот эълон ҳам қилиниб турибди. Лекин издихом оқими қўшилса қўшилардики, камаймас эди. Бўлмаса, ҳали жанозага олти соат вақт бор а! Бу нима сир? Ўта мухлисликми? Илмга ошиқликми? Ҳазрати Пайғамбаримизнинг «Бировни яхши кўрсанг, ўзига айтиб қўй», деган хадисларининг амалдаги ифодасими? Уларнинг қанчаси ҳазратни шахсан танийдилар? Менимча ҳеч қанчаси. Лекин келишяпти, келишяпти, охири кўринмайди... Йўқ, буни таърифлаб, тавсифлаб бўлмайди. Шунинг учун бўлмайди ки, бунақа айрилиқ, бунақа мусибатни шаҳримиз одамлари бошидан кечирмаган. Қадимдан ҳар юз йилда дунёга бир олим келади, деган нақл бор. Яна «Олимнинг ўлими оламнинг ўлими», деган нақл ҳам бор. Шайх ҳазратлари ана шундай олим эдилар. Бир оққан дарё яна оқади деганларидек, диёримиздан чиққан улуғ алломалар, муҳаддислар, олимлар қаторидан ўрин олган аллома эдилар. Ҳа, у зот ҳаёт дарёсида дарёдек оқиб ўтдилар. Қизил империя даврида жаҳолатдан қуриб, қовжираб қолган миллионлаб қалбларнинг ташналигини қондирдилар. Аллоҳнинг нури бўлган Исломни маёқ қилиб баланд кўтардилар. Ва ўзлари ҳам маёққа, йўлчи юлдузга айланиб қолдилар. Шунақа, кўз ўнгимизда ҳаётбахш бир дарё оқиб ўтди. Биров билди, биров билмади. Бунга ҳечам ажабланмаймиз. Олдингдан оққан сувнинг қадри йўқ... Ҳа, жаннатмакон (бу ўхшатишни у киши кўп айтардилар) юртимизнинг юлдузи сўнди. Шундай улуғ зотга биз замондош бўлиб қолдик. Шунинг ўзи фахр. Мана, нима учун одамлар оқиб келяпти...\nҲамроҳим билан одамлар орасида сирғала сирғала дарвоза томон яқинлашиб бордик. Илинж битта – ҳазратнинг юзларини кўриб қолиш. У кишига нисбатан «совуқ» деган сўзни айтишга тил бормади. Лекин шу сўзда ҳам бир ҳикмат борга ўхшайди. Ёниб турган, куйиб турган юрак сув сепгандек таскин топса керак да. Бу тирик билан ўлик орасидаги ҳазрат тарифлаган сиру синоатлардан бири бўлса, ажабмас. Ҳа, мен шу таскинликка ошиқардим. Лекин дарвоза берк. Жамики кўзлар шу дарвозада. Қани энди ҳамма ҳазратнинг юзини бир бир кўриб олса. Уларга бошқа ҳеч нарса керак эмас. Аммо бунинг иложи йўқ. Яқинлари, қариндош уруғларидан ортмайдилар. Маййитни абадий уйи, ер бағри кутяпти. Дақиқалар ҳисоб китобли. Издиҳом орасида туриб ичим қизийди. Наҳотки ичкари кира олмасам? Видолашиш охиратга қоладими? Шу пайт ҳазратнинг «Ишим юришаверсин деган одам ўзинимас, ўзгаларни ўйлаган одамдир, ҳар бир ишда холис бўлган яхши» деганларини эслаб, ўзимни ўзим ёмон кўриб кетдим. Ахир сен кечагина ҳазратни шу кўзларинг билан кўрдинг ку, пурҳикмат сўзларини, маслаҳатларини шу қулоқларинг билан эшитдинг ку! Ёнингда кўзларида ёш, қалбларида дард билан турганлар чи? Улар ҳазрат билан видолашишга сендан кўра минг марта ҳақдорроқмасми? Сен ким бўлибсан? Шулар қатори бир мухлиссан, холос. Бирга ишлаганингнинг ўзи бир дунё бахт, бойлик, ўчмас хотира эмасми? Шуларни ўйлаб, издиҳом ичига сингиб кетганимни ўзим ҳам билмай қолдим. Шу пайт мўъжиза юз берди, дарвоза очилиб, кимдир менинг номимни айтиб, кирсинлар, деб қолди. Ҳа, ўзимни, нафсимни тийганим Аллоҳга ёқди шекилли, Ўзи марҳамат қилди. Фозилжоннинг қўлидан маҳкам ушлаб, хайрлашиш учун ичкари кириб бордим. Аммо юзларини очиб, хайрлашишга жазм этолмадим. Шундоқ оёқ тарафларидаги қордек оппоқ чойшабга икки қўлимни босиб, юзимга боса олдим, холос... Алвидо устоз, алвидо... Ишларингизни фарзандларингиз, шогирдларингиз билан биргаликда давом эттириб, катта савобларга дохил бўлишни Аллоҳ насиб қилсин...\nҚалбида оҳи, тилда ноласи билан:


Жинсий алоқанинг мияга таъсири хақида » JINSIY ALOQA\nHome » Jinsiy aloqa » Жинсий алоқанинг мияга таъсири хақида\nЖинсий алоқанинг мияга таъсири хақида\nЖинсий муносaбaт эр-хотин ҳaётининг aжрaлмaс қисми ҳисоблaнaди. Aйнaн шу муносaбaт орқaли шириндaн шaкaр фaрзaндлaр вужудгa келaди. Бу вaқтдa эр вa хотиннинг бир-биригa меҳри ортaди. Ҳa, бу гaплaрни дaвом эттирсaк aнчaгa чўзилиши тaбиий. Гaпни қисқa қилгaн ҳолдa сизгa “Шифо инфо” гaзетaсидa чоп этилгaн сексопaтолог Дилмурод Эргaшевнинг жинсий яқинлик миягa қaндaй тaъсир этиши тўғрисидaги фикрлaрини улaшсaк.\n“Эркaк киши жинсий яқинлик вaқтидa жудa кучли ҳaяжонгa берилиб, бaрчa тaшвишлaрини унутaди. Бу пaйтдa унинг юрaк уриши вa нaфaс олиши тезлaшaди. Қон босими кўтaрилaди. Хуллaс мия фaолияти юқори дaрaжaдa ишлaйди. Олимлaр томонидaн олиб борилгaн тaдқиқотлaр нaтижaси шуни кўрсaтмоқдaки, роҳaтлaниш ҳисси aёллaргa нисбaтaн эркaклaрдa кучли экaн. Хулосaлaргa кўрa, бир эркaк бутун ҳaёти дaвомидa ўртaчa 9,3 соaт оргaзм ҳис қилaди.\nЎзaро яқинлик чоғидa эркaк миясидa қўзғaлиш кучaйиб, унгa келaётгaн турли қониқтирувчи гaрмонлaр миқдори ошaди. Шу туфaйли у бaрчa кўнгилсизликлaр, тaшвишлaр вa ёмон ўй-ҳaёллaрни унутaди. Сaбaби бу вaқтдa нaфaқaт бош мия, бaлки бутун оргaнизм мaксимaл дaрaжaдa ишлaйди. Шунингдек, яқинлик вaқтидa оргaнизмдa окситоцин деб aтaлувчи гaрмон ҳосил бўлaди. Бу гaрмон эр-хотиннинг бир-биригa бўлгaн ишончини оширaди, улaргa ёқимли туйғулaр бaғишлaйди. Сексопaтологлaр фикричa, оргaзм миягa борувчи оғриқ ҳиссини блоклaб қўяди. Шу сaбaб мунтaзaм, тaртибли жинсий ҳaёт кечирувчи эркaклaр бош оғриғидaн шикоят қилишмaйди.\nҚизиғи шундaки, жинсий яқинлик бош миядa хотирa вa aқл учун жaвобгaр ҳужaйрaлaрнинг ҳaм ўсишигa ёрдaм берaди. Ўз жуфти ҳaлоли билaн осойиштaликдa ҳaфтaсигa 2-3 мaртa яқинлик қилaдигaн эркaклaр юрaк кaсaлликлaригa кaм чaлинишaди. Қондa ёшлик учун жaвобгaр гормонлaр миқдорининг ошиши ҳисобигa қaриш жaрaёни ортгa сурилaди, тери тетиклaшaди. Aгaр эркaкнинг тос соҳaсидa қон aйлaниш яхши бўлсa, унгa простaтит хaвф туғдирмaйди. Шунингдек, яқинлик ортиқчa вaзндaн қутулишгa ҳaм ёрдaм берaди.\nЮқоридaгилaрни келтиришимиздaн муддaо жинсий муносaбaтгa ҳaрисмaндликни aсло рaғбaтлaнтириш эмaс. Чунки ҳaр бир инсонгa Ярaтгaн томонидaн фaқaт ўзигa хос бўлгaн меъёр вa имкон aто этилгaн.\nЗеро, жинсий aлоқaгa беҳaд ружу қўйишнинг сaлбий жиҳaтлaри ҳaм кўп. Мaсaлaн, aйрим ғaрб олимлaри ўз aёлигa хиёнaт қилишгa одaтлaнгaн эркaклaрнинг aксaрияти гўёки кучли жинсий қуввaтгa эгa бўлишлaрини иддaо этишaди. Лекин aйнaн ўшa зинокор тоифaлaрдa инфaркт вa инсултдaн вaфот этиш хaвфи бошқaлaргa нисбaтaн 3-3,5 мaротaбa юқорилиги aллaқaчон ўз илмий исботини топгaн.”\n« жинсий ҳаётнинг якуни-Климакс?\nҳомиладорликдан сақланиш усуллари »


17:37 31.10.2019 (Янгиланган 17:39 31.10.2019)\nКурашчи кўплаб терма жамоалардан таклиф олган, бироқ Ўзбекистоннинг “спорт фуқаролигини” олишга қарор қилган.\nТОШКЕНТ, 31 окт - Sputnik. Доғистонлик Иляс Бекбулатов фуқаролигини ўзгартирди ва Ўзбекистон жамоаси шарафини ҳимоя қилади. Бу ҳақда спортчи Instagram᾽даги саҳифасида маълум қилди.\nХусусан, 2016 йилда Венгрия Бекбулатовни ўз терма жамоасига жалб қилишга уринган, бироқ рад жавобини олган. Мутахассислар уни дунёдаги энг яхши техник курашчилардан бири деб ҳисоблашади. Иляс 2017 йилги Европа чемпионатида ғолибликни қўлга киритган.\nЭслатиб ўтамиз, мексикалик қиличбоз Паола Плиего ҳам Ўзбекистон фуқаролигини олган ва ҳозирда турли чемпионатларда Ўзбекистон шарафини ҳимоя қилиб келмоқда.


Рустам Абдуллаев: "Бунёдкор - Пахтакор ўйини қизиқ ўтади" / CHAMPIONAT.asia\nРустам Абдуллаев: "Бунёдкор - Пахтакор ўйини қизиқ ўтади"\n09 авг 11:18\nЭртага олий лиганинг 15-тур ўйинлари бўлиб ўтади. Унда бир қатор қизиқарли ўйинлар бўлиши кутилаётган баҳслар бор.\nХусусан, пойтахт дербиси мақомини олган "Бунёдкор" - "Пахтакор", азалий рақиблар "Навбаҳор" - "Нефтчи", лига дебютанлари "Гулистон" - "Сўғдиёна" қарама-қаршилиги ва шунингдек "Олмалиқ" - "Локомотив" ўйини кўпчилик мухлисларда катта қизиқиш уйғотмоқда десак муболаға бўлмайди. Шу боис 15-тур олдидан айрим мутахассисларнинг фикрларини билишга қизиқдик. Дастлаб, таниқли мураббий Рустам Абдуллаевни йўқладик. Ўз вақтида "Қўқон-1912", "Навбаҳор" жамоаларида бош мураббийлик қилган мутахассиснинг охирги жамоаси Тошкентнинг "Локомотив" клуби бўлиб турибди. Бир неча йиллар мобайнида "темирйўлчилар" жамоасида турли лавозимларда ишлаган Абдуллаев бугунги кунда ҳеч бир жамоада кўриниш бермаяпти.\n- Рустам ака, аввало Рамазон ҳайит байрами билан сайтимиз ходимлари номидан сизни муборакбод этамиз.\n- Аввало, сизларга раҳмат эътибор учун. Мен ҳам ўз навбатида championat.asia сайти ижодкорларини, қолаверса бутун Ўзбекистон аҳлини улуғ айём билан чин қалбимдан табриклайман.\n- Олий лиганинг иккинчи давра ўйинлари ҳам старт олди. Чемпионат ўйинларини кузатиб боряпсизми?\n- Гарчи бугунги кунда уйда дам олаётган бўлсамда, очиғи олий лиганинг барча ўйинларини кузатиб боришни имкони бўлмаяпти. Лекин чемпионатимизда қайд этилаётган натижалар ва ўзшгаришларга имкон қадар қизиқиб турибман.\n- Шанба куни 15-тур доирасидан ўрин олган бир қатор қизиқарли ўйинлар борлигидан хабарингиз борми? Жумаладан, "Бунёдкор" - "Пахтакор" баҳси олдидан фикрларингизни билмоқчи эдик.\n- Бу ўйинга ҳақиқатдан ҳам қизиқиш юқори. Жамоалар фақат очко олиш учун тушиши аниқ. Шу боис баҳс томошабоп руҳда ўтишини таҳмин қилиш мумкин. "Пахтакор" бу йил анчагина ёшарган таркиб билан ўйнамоқда. Лекин шунга қарамай, "шерлар" бу ўйинда ғалаба қозонишлари ҳам мумкин. "Бунёдкор"га келадиган бўлсак, жуда барқарор ва тажрибали жамоа. Бундан ташқари "қалдирғочлар"нинг бу ўйиндаги яна бир устун жиҳати, улар ўз майдонида ўйнайди. Кўрамиз, пойтахт дербисида қандай натижа қайд этилар экан.


18 Май 14:22\nNUR-SULTAN. Kazinform – Жорий йилда «Аңсаған сәби» дастури туфайли 1307 нафар чақалоқ дунёга келди. Бу ҳақда ҚР Соғлиқни сақлаш вазири Ажар Ғиният маълум қилди, дея хабар беради Kazinform мухбири.\n«2021 йилдан Президентнинг топшириғига биноан «Аңсаған сәби» маҳсус дастур ишга туширилди. Унда 2026 йилгача экстракорпорал уруғлантириш учун йилига 7 минг квота ажратиш кўзда тутилган. Жорий йилнинг апрель ойи ҳолатига кўра, ЭКО орқали 1307 нафар бола туғилган. Айни пайтда 3063 нафар аёл ҳомиладор, бу 43 фоизни ташкил этади», - деди вазир Марказий коммуникациялар хизматида бўлиб ўтган матбуот анжуманида.\nШунингдек, вазир жорий йил «Бола йили» эканлигини таъкидлаб, вазирлик томонидан болалар саломатлигини муҳофаза қилиш бўйича чора-тадбирларни амалга оширишга алоҳида эътибор қаратилаётганини таъкидлади.\n«Болаларни профилактик кўрикдан ўтказиш пакетлари кенгайтирилди. Бундан ташқари, республика бюджетидан 16,4 млрд тенге тақдим этилган. Бугунги кунда 9 нафар кам учрайдиган ёки орфан касалликка чалинган болани даволаш учун 24 дона дори воситаси харид қилинди. Ноёб касалликларга мушак-скелет тизимининг атрофияси ва эпилепсиянинг кам учрайдиган турлари киради», -деди Ажар Ғиният.\nМуаллиф: Маржан Жиембай


Тожикистон уяли алоқа операторлари смс-хабарлар юбориш функциясини ёқишди\n21:09 / 12.09.2015\nТожикистоннинг барча уяли алоқа операторлари смс-хабарлар юбориш функциясини яна ёқишди, деб хабар бермоқда ASIA-Plus агентлиги.\nУшбу функция 6 сентябрда ўчирилиб қўйилган эди. Айнан шу куни мамлакат шарқида мудофаа вазирининг собиқ ўринбосари Абдуҳалим Назарзоданинг тарафдорларини бартараф этиш бўйича махсус операция бошланган эди.\nУяли операторлар буни техник носозликлар билан тушунтиришган эди.\nОхирги маълумотларга кўра, махсус операция ўтказилаётган Ромит дарасида бир неча жангариларгина қолган. 11 сентябрда Назарзода йўқ қилингани маълум қилинган эди. Бироқ ушбу маълумот ҳали ҳам расман тасдиқланмади.


ОНА ЮРТИМИЗНИНГ ХАВФСИЗЛИГИНИ ТАЪМИНЛАШ ЙЎЛИДА ХИЗМАТ ҚИЛИШНИНГ АЖРИ УЛУҒДИР — Zamaxshariy.uz\nОНА ЮРТИМИЗНИНГ ХАВФСИЗЛИГИНИ ТАЪМИНЛАШ ЙЎЛИДА ХИЗМАТ ҚИЛИШНИНГ АЖРИ УЛУҒДИР\nЮртда ватанни севадиган, ардоқлайдиган ва ҳимоя қиладиган мардлар бор экан, шу юрт доимо юксалаверади, гуллайверади. Хар бир эл, хар бир миллат учун ўзининг туғилиб ўсган ватанидан ардоқлироқ маскан бўлмаса керак. Расулуллоҳ (с.а.в.) Мадинаи мунавварага ҳижрат қилиб кетаётганларида Маккаи мукаррама томонга юзланиб: «Агар қавмим мени Маккадан чиқиб кетишга мажбур қилмаганида, ҳечам ўз ихтиёрим билан уни ташлаб кетмаган бўлар эдим»,- деган эканлар.\nДемак, она ватанини севиш, ундаги бор нарсаларни ардоқлаш ва соғиниб яшашлик инсоният фитратида мавжуд бўлган нозик ҳис-туйғудир. Қаерга бормасин киши ўз ватанини барибир қумсайверади. Чунки, инсон дунё юзини кўргач биринчи бўлиб ватанидаги ҳаводан нафас ола бошлайди, ватанидаги тупроқда илк қадамларини қўйиб юришни ўрганади, дунёни танишни шу ватанни англашдан бошлайди. Илк киндик қони тўкилган, дастлабки қадамларини қўйган тупроқни ҳимоя қилишлик барчамизнинг Ватан олдидаги муқаддас инсонийлик бурчимиз ҳамдир.\nҲозирги кунда мамлакатимиз Қуролли кучлари нихоятда ривожланган, замонавий қурол аслахалар ва харбий машиналар билан таминланган. Харбий хизматчиларнинг малакаларини ошириш мақсадида сержантлар тайёрлаш мактаби ҳамда Қуролли кучлар Академияси ўқув юртлари ишлаб турибди.\nХозирги кунда Мамлакатимиз Қуролли кучларида хизмат қилишни хар бир мард ўғлон жону дили билан ҳоҳламоқда. Бунга сабаб Мамлакатимиз Қуролли кучларидаги харбий хизматчиларга яратилган шарт шароитларнинг аъло даражада эканлигидадир.\nҚолаверса Ватанимиз химояси сарҳадларининг даҳлсизлиги, тинчлиги, осоишталигини таъминлаш ҳар бир ўзбек ўғлонининг муқаддас бурчидир.\nМустақиллик йилларида юртимизда давом этаётган моддий ва маънавий тараққиёт асосида тинчликни сақлаш, иқтисодиётни ривожлантириш ва халқимиз турмуш даражасини янада юксалтириш борасида улкан натижаларга эришилди. Қисқа вақт давомида миллий армиямиз ҳеч бир мамлакатдан ортда қолмайдиган даражадаги қурол-аслаҳаларга, жанговор ускуналарга эга бўлди. Республикамиз Қуролли Кучларида хизмат қилаётган аскарларнинг савияси эса ҳам маънан, ҳам жисмонан юксак даражага етиб улгирди десак асло муболаға қилмаган бўламиз. Мустақиллик йилларида Қуролли Кучларимиз салоҳиятини мустаҳкамлаш, замонавийлаштириш ва ислоҳ қилиш йўлида амалга оширилган барча саъй-ҳаракатлар мустақиллигимизни асраб-авайлаш, сарҳадларимиз дахлсизлиги, осмонимиз мусаффолиги ҳамда эл-юртимиз осойишталигини таъминлашга қаратилгани билан аҳамиятлидир.\nЮрт тинчлигини ҳимоя қилишда ҳар бир соҳа вакиллари ўз соҳаси доирасида ҳисса қўшишлари лозим. Масалан ўқитувчи-мураббийлар ўқувчиларга ватан ягоналиги, ватан химояси муқаддас бурч эканини тушунтириб борсалар, ўсиб келаётган ёш авлод ватанга садоқат ҳисси билан ўсиб-улғайиб камол топади. Натижада келажак авлодларимиз юрт ҳимояси нақадар улкан вазифамиз эканини қалбдан ҳис қиладилар ва бунга қаттиқ бел боғлаган ватанпарварлар бўлиб камол топадилар. Мутафаккирлардан бири шундай деган экан: «Ватанпарвар-ўз ватани камолоти йўлида ўз халқига муҳаббати туфайли моли, куч-ғайрати тугул жонини ҳам аямайдиган, халқи ва ватанининг озодлиги, фаровонлиги учун бор будини фидо қилувчи инсондир». Бундай ватанпарварлари бор юрт эса доимо тинч, осмони мусаффо, халқи аҳл, ризқи мўл, ҳаёти эса фаровон бўлади.\nБундан ташкари муқаддас динимизда ватанни ҳимоялаш муқаддас бурч қилиб белгиланиб, бу ҳизмати учун жуда катта мукофотлар ваъда қилинган. Хақиқатдан ҳам, Ватан ҳимоячиси бўлишлик энг шарафли ва олий касб эканлигини яхши билган йигитларимиз хар томонлама, ҳам жисмоний, ҳам маънавий жиҳатдан лойиқ бўлишликни яхши англайдилар, ана шу сифат ва ҳислатларни эгаллашга доимо ҳаракат қиладилар.\nБу вазифалари билан улар нафақат ўз Ватанларини балки, энг яқинлари бўлмиш ота-оналари, қавму-қариндошлари, туғилиб ўсган масканлари, юртларидаги барча тоғу-тошлар, гул ва райҳонларни ҳимоя қилган бўладилар.\nАллоҳ таолодан сўраб қоламизки, жонажони мустақил юртимиз сарҳадларини сергаклик билан қўриклаётган Ватан ҳимоячиларини Ўзининг ҳифзу ҳимоясида сақлаб, диёримиз осмонини доимо мусаффо, тинчлигимизни эса барқарор ва мустақиллигимизни абадий қилсин.\nPrevious Post:Исломдаги фазилатлар яхшиликдир.\nNext Post:Барака ёши улуғларимиздадир.


Ўзбекистонда 22 июнь куни 146 кишида коронавирус аниқланди. Барча ҳолатлар Тошкент шаҳри ва вилоятида қайд этилди - Daryo\n23:45, 22.06.2020 106269\nЎзбекистонда 22 июнь куни 146 кишида коронавирус аниқланди. Барча ҳолатлар Тошкент шаҳри ва вилоятида қайд этилди\nЎзбекистонда 21 июнь соат 23:00 дан 22 июнь соат 23:00 га қадар коронавирус юқтириб олиш билан боғлиқ 146 та ҳолат қайд этилди. Бу охирги 4 кун ичидаги энг паст кўрсаткич. 19 июнда 179 кишида, 20 июнда 207 кишида ва 21 июнда 162 кишида касаллик аниқланганди. 22 июнда қайд этилган янги ҳолатлардан сўнг Ўзбекистонда коронавирусга чалинганларнинг умумий сони 6461 нафарга етди.\n136 нафари карантин муассасаларида;\n5 нафари аҳоли орасида (Тошкент шаҳрида — 4 нафар, Тошкент вилоятида — 1 нафар);\n5 нафари халқаро юк ташувчи автомашина ҳайдовчилари орасида (уларнинг бари Тошкент вилоятида) аниқланган.\nКун давомида аниқланган 146 та ҳолатнинг барчаси Тошкент шаҳри ва Тошкент вилоятида қайд этилди. Июнь ойида ҳали бунақаси кузатилмаганди.\nАҳоли орасида касалланиш ҳолати аввалги кунларга нисбатан анча паст бўлди — кун давомида 5 та ҳолат қайд этилди. Ушбу ҳолатларнинг 4 таси пойтахтда, биттаси Тошкент вилоятида аниқланди. Охирги марта 13 июнь куни аҳоли орасидаги янги касалланиш ҳолатлари 5 тани ташкил этганди. Аммо ўша куни касалланганларнинг умумий сони 97 нафарни ташкил этганди.\n22 июнь куни Ўзбекистондаги туман ва шаҳарлар эпидемиологик тоифалари янгиланган рўйхати эълон қилинди. 20 июнь ҳолатига кўра берилган рўйхатда Тошкент шаҳри «сариқ»лигича қолди.\nМавзуга доир: Андижон ва Фарғона — «яшил», Тошкент «сариқ»лигича қолди. Ўзбекистонда «қизил», «сариқ» ва «яшил» тоифадаги ҳудудлар рўйхати янгиланди\n22 июнь куни Республика махсус комиссиясининг янги қарори ҳам эълон қилинди. Унга мувофиқ, Тошкент шаҳрида коронавирус инфекцияси аниқланган «қизил» ҳудудларни блокпостлар ўрнатган ҳолда маҳалла, даҳалар ва кўчалар кесимида ёпилиши, карантинга олинган фуқароларнинг уйи олдида 24 соатлик навбатчилик ташкил этилиши белгиланди.\nМахсус комиссия ҳудудлардаги бозорлар дезинфекция учун ҳафтада бир марта ёпилишини маълум қилди. Супермаркет ва бошқа йирик дўконларда санитария-эпидемиологик назорат кучайтирилиб, ушбу объектларнинг кириш-чиқиш жойларини пирометрлар ва антисептик воситалар билан жиҳозлаш, ҳар бир фуқаронинг тана ҳароратини ўлчаб, 37 даража ва ундан юқори бўлган ёхуд инфекция аломатлари мавжуд бўлган ҳолатда ушбу мажмуаларга киритмаслик, ижтимоий масофани сақлаш, тиббий ниқобда бўлиш талаблари белгиланмоқда. Фуқароларнинг соғлиғини ҳимоя қилиш ва хавфсизлигини таъминлаш мақсадида супермаркет ва бошқа йирик дўконларга киришда уларни бепул қўлқоп билан таъминлаш назарда тутилмоқда.\nРеспублика махсус комиссияси қарори билан жамоат транспортида ва тадбиркорлик субъектларида санитария талабларига риоя этилиши устидан назорат кучайтирилади. Шу муносабат билан Ички ишлар вазирлиги, Миллий гвардия ва Санитария-эпидемиология назорати давлат инспекциясига жамоат жойларида санитария-эпидемиология талабларига риоя этилиши устидан назорат тадбирлари (рейдлар)ни мунтазам равишда кучайтирилган тартибда ташкил этиб бориш юклатилди.\nҚорақалпоғистон Республикаси Вазирлар Кенгаши раиси, вилоятлар ва Тошкент шаҳар ҳокимларининг тегишли ҳудудда карантин қоидаларига тўлиқ риоя этилишини таъминлаш учун шахсан жавобгар эканликлари белгиланди. Бунда тегишли ҳудудда карантин талабларини таъминламаганлиги туфайли фуқароларга коронавирус инфекцияси тарқалишига йўл қўйган раҳбарларга лавозимидан озод этишгача бўлган интизомий таъсир чораси қўлланилиши тўғрисида огоҳлантирилди.\n22 июнь давомида 73 нафар фуқаро соғайди. Улардан 61 нафари Тошкент шаҳридаги, 7 нафари Наманган вилоятидаги ва 6 нафари Бухоро вилоятидаги тиббиёт муассасаларида шифо топди.\nҲозирда касаллик қайд этилган жами 6461 нафар бемордан 4450 нафари соғайиб, даволаниш кўрсаткичи 69 фоизни ташкил этмоқда. Бу борадаги кўрсаткич икки кундан буён ўзгаришсиз қолмоқда.\nАйни вақтда шифохоналардаги 1992 нафар бемордан 1606 нафари Тошкентдаги тиббиёт муассасаларида даволанмоқда (Сирдарё вилоятидаги беморлар ҳам Тошкент шаҳрига ўтказилган). Қолган 386 нафар бемор мамлакатнинг 9 ҳудудидаги шифохоналарда даволанмоқда.\nҚорақалпоғистонда 6, Андижонда 11, Сурхондарёда 19, Наманганда 25, Самарқандда 26, Бухорода 35, Хоразмда 42, Навоийда 52 ва Қашқадарёда 170 нафар бемор қолди. Жиззах ва Фарғона вилоятлари коронавирусдан холи ҳудуд бўлиб турибди.\nМавзуга доир: Ўзбекистонда коронавирусга тест топширганлар сони 1 миллиондан ошди\nАйни пайтда тиббиёт муассасаларида даволанаётган 1992 нафар бемордан 15 нафари оғир, 4 нафари эса ўта оғир аҳволда. Бир кун аввал билан таққослаганда, аҳволи оғир беморлар сони 4 нафарга, аҳволи ўта оғир беморлар сони 1 нафарга кўпайди. Аҳволи ўрта оғир беморлар эса 100 нафардан ортиқни ташкил этади.\n15 мартда эпидемия бошланганидан бери Ўзбекистонда 19 нафар бемор COVID-19 асоратлари оқибатида вафот этган. 19-беморнинг вафоти ҳақида 10 июнь куни хабар берилганди. Шундан сўнг Соғлиқни сақлаш вазирлиги янги ўлим ҳолатлари ҳақида хабар бермади. Аммо Сурхондарё вилоятининг Денов тумани ҳокими Бахтиёр Ибатов 21 июнь куни туман аҳолисига қилган мурожаатида 20 июнь куни туманда бир киши коронавирусдан вафот этганини маълум қилди. Ҳокимнинг айтишича, коронавирусдан вафот этган марҳум билан мулоқотда бўлган 187 нафар фуқаро карантинга олинган. Уларнинг 6 нафарида COVID-19 касаллиги аниқланган, яна бир неча фуқаро касалликда гумон қилинмоқда.\nҲоким иштирокидаги видеолавҳа Денов тумани ҳокимлигининг Telegram’даги каналида эълон қилиниб, сўнгра ўчириб ташланган, аммо бунгача видеолавҳа интернетда тарқалишга улгурган. Уни мана ушбу ҳаволада кўришингиз мумкин.\nСоғлиқни сақлаш вазирининг матбуот котиби, жамоатчилик билан алоқалар бўлими раҳбари Фурқат Санаев Деновда коронавирусдан ўлим ҳолати қайд этилганини тасдиқламаган.\nШунга ўхшаш ҳолат аввалроқ Қашқадарёнинг Китоб тумани билан ҳам содир бўлганди. 9 май куни Қозоғистондан Ўзбекистонга қайтиб келган 57 ёшли китоблик фуқаро Н.О. Тошкент вилоятидаги карантин марказида тиббий кузатувга олинган. 10 май куни Яккасарой туман тиббиёт бирлашмаси терапия бўлимига пневмония ташхиси билан ётқизилган. Диагностик таҳлиллардан сўнг беморда коронавирус инфекцияси аниқланмаган. У 29 май куни Китоб туман тиббиёт бирлашмаси шошилинч тиббий ёрдам бўлимига олиб келинган. 31 май куни ўтказилган реанимацион муолажаларга қарамай вафот этган. Коронавирусда гумонланган марҳум билан мулоқотда бўлган барча фуқаролар эҳтиёт чораси сифатида стационар ва уй карантинига олинган. Китоб туман ҳудуди тўлиқ карантинга ёпилган.\n1 июнь куни ССВ 31 май куни олинган суртма намуналарида ҳам коронавирус аниқланмагани, 57 ёшли бемор ёндош касалликлар туфайли вафот этганини маълум қилганди.\nОрадан 16 кун ўтиб — 17 июнь Китоб тумани ҳокимлигининг Telegram канали туманда коронавирусга чалинганлар сони 25 нафарга етганини маълум қилди.\n«Ҳозирги пайтда жами касалланганлар сони 25 нафарни ташкил этмоқда. Шулардан 17 нафари тиббиёт ходимлари, қолган 8 нафар фуқаро, Тошкентдан оғир аҳволда Китобга, яъни уйига қайтиб келиб, тез ёрдам машинаси орқали шошилинч равишда туман тиббиёт бирлашмасига келтирилган, барча тиббий ёрдам чоралари кўрилишига қарамай, касалликнинг оғир аломатлари туфайли вафот этган бемор билан мулоқотда бўлган яқинларидир», — дейилади хабарда.\nССВ ушбу маълумотлардан кейин ҳам коронавирусдан вафот этган беморлар сонига ўзгариш киритмади. «Дарё» Соғлиқни сақлаш вазирининг матбуот котиби Фурқат Санаевдан Китобдаги ҳолат бўйича изоҳ сўраган. Бироқ бир неча кундан буён бу борада жавоб ололгани йўқ.\nҲозирда Ўзбекистонда уй карантинида 35 690 нафар, стационар карантинда эса 22 614 нафар фуқаро тиббий кузатувда бўлиб турибди. Бир кун ичида уй карантинидаги фуқаролар сони 1624 нафарга, стационар карантиндаги фуқаролар сони 198 нафарга камайди.\nХориждан Ўзбекистонга кириб келадиган фуқаролар 14 кунлик карантинга жойлаштириладиган Юқори Чирчиқ туманидаги «Ўртасарой» карантин марказида ўз жонига қасд қилган фуқаро бўйича Бош прокуратура қўшимча маълумотларни тақдим этди. Унга кўра, фарғоналик 42 ёшли С.С. 15 июнь куни Москвадан Тошкентга чартер рейс билан келган. У «Ўртасарой»даги карантин марказидаги контейнерга уч киши билан бирга жойлаштирилган. Ўзини коронавирусга чалинган деб гумон қилган С.С. шерикларига касалликни юқтириб қўйишдан хавфсираган ва улар билан бир хонада туришни истамаган. Шундан сўнг уни алоҳида хонага жойлаштиришган. С.С. 20 июнь куни ўзи ётган хонага ўрнатилган кондиционернинг ташқи томондаги паррагига чойшаб билан ўзини осганлиги оқибатида вафот этган.\nБу орада Республика махсус комиссияси коронавирус инфекцияси билан касалланиш ҳолатлари камаймаган давлатлардан Ўзбекистонга кириб келаётган фуқароларга қулайлик яратиш мақсадида уларнинг хоҳишига кўра, 14 кунлик карантин назорати даврини ҳақини тўлаган ҳолда меҳмонхонада ўтказиш ҳуқуқи берилиши ҳақида қарор чиқарди. Энди фуқаролар 14 кунлик карантин муддатини давлат томонидан бепул таъминланадиган карантин марказларида ёхуд ҳақини тўлаган ҳолда меҳмонхонада ўтказиши мумкин бўлади.\nРеспублика махсус комиссияси аввалроқ коронавирус инфекцияси билан касалланиш ҳолатлари камаймаган давлатлар рўйхатига БАА, Туркия, Эрон, Афғонистон, Россия ва бошқа МДҲ давлатларини киритганди. Ушбу ҳудудлардан кириб келган шахслар 14 кун давомида карантин назоратида сақланиши керак.\n17:46, 31.05.2020 375745\n20:55, 14.06.2020 201270\n19:13, 04.06.2020 362030\n23:53 Бугун 2673\n23:52 Бугун 3835\n23:35 Бугун 10889\n23:18 Бугун 4326\n19:35, 29.09.2020 116512\n11:45, 30.09.2020 115262\n22:27, 29.09.2020 106270\n13:57, 30.09.2020 97856